text:
Ese wari uzi ko habaho intego ikenera amafaranga kugira ngo ishyirwe mu bikorwa? Iyi rero ni intego wishyiriraho ijyanye n’uburyo ukoresha amafaranga cyangwa ukayizigamira, ugamije kuziteza imbere. Nk’urugero, iyi ntego ishobora kuba kwizigamira amafaranga kugira ngo uzayagure ibikoresho by’ishuri cyangwa inkoko zo korora. Buri gihe iyo umaze kwiha intego ugomba no kwiha gahunda, ugategura ibikorwa uzakora n’igihe uzabikorera, kugira ngo ugere ku ntego yawe. Ni Nyampinga twasuye abanyeshuri biga mu kigo cy’Amashuri Abanza cya Kanyundo mu Karere ka Rubavu bari hagati y’imyaka 12 na 15. Bagiranye ikiganiro n’umufashamyumvire wabo Denyse, bamubaza uko umuntu yakwiha intego zikenera amafaranga ndetse n’icyo yakora kugira ngo azigereho.
Iki ni ikibazo Denyse yabajijwe na Odette ari na cyo yahereyeho asubiza. “Intego igusaba amafaranga aba ari ikintu wifuza kuzageraho, ariko bikaba bisaba gukoresha amafaranga kugira ngo ukigereho.” Denyse yongeyeho ko iyo ntego ishobora gufata igihe gito kiri hagati y’amezi 3 na 4 cyangwa igafata igihe kirekire, kiri hejuru y’amezi 4 kugera ku mwaka umwe cyangwa kirenzeho. Intego y’igihe gito ishobora kuba kugura ibikoresho by’ishuri nk’amakaye cyangwa igikapu cyo gutwaramo amakaye, mu gihe intego y’igihe kirekire ishobora kuba nko kugura inkoko cyangwa ingurube zo korora.
Denyse yakomeje ababwira akamaro ko kwiha intego no gutegura uko uzabigeraho, avuga ko bifasha umuntu kudapfusha ubusa amafaranga, bigatuma akomeza urugendo rwo kuzabigeraho. Grace w’imyaka 10 yahise abaza icyo yakora ngo iyo ntego abashe kuyigeraho. Denyse yamubwiye ko hari ibyo agomba kubanza kwitaho. Aha Denyse yasabye umwe mu banyeshuri kuvuga urugero rw’intego afite kugira ngo babashe gusobanukirwa neza. Diane yahise agira ati: “Mfite intego yo kugura intama y’amafaranga 10.000 kandi ubu mfite 5.000. Ndashaka kuzabigeraho mu mezi atatu.”
Babifashijwemo na Denyse, bahise bagira Diane inama yo gushora ayo 5.000 akaguramo inkoko, noneho akazajya acuruza amagi, hanyuma amafaranga akuyemo akazaguramo intama ari na yo ntego ye. Bamubwiye ko ashobora na none gusaba ababyeyi be bakamwongerera amafaranga abura ngo agere ku ntego ye cyangwa se akaba yashaka ubundi buryo yayakoreramo akurikije amahirwe ari aho atuye.
Denyse yabongereyeho ko kugira ngo intego izagerweho, igomba kuba iteguye neza. Yavuze ko bisaba kuba usobanukiwe intambwe ku yindi ibyo ukeneye gukora kugira ngo ugere ku ntego yawe, kuko iki ari kimwe mu bigufasha kugera ku ntego yawe neza. Denyse yagize ati: “Hari ibibazo ukwiriye kwibaza kandi ugaharanira kubibonera ibisubizo bikwiriye.” Mu gusoza aba banyeshuri bashimiye Denyse cyane, bataha bishimiye ko bazagera ku ntego kuko basobanukiwe ibijyanye n’intego isaba amafaranga ndetse n’akamaro ko kuba wabiteguye neza.


c: text/html

text:
30/08/2017, Ubwanditsi.
Mu myemerere y’abanyarwanda bemera ko hari abantu bafite ubumenyi n’ububasha bwihariwe mu kuvura indwara cyangwa se mu guterereza abandi ibyago n’amakuba (indwara z’ibisazi bidakira nko kuba ikigoryi/ikimara, gufatira abagabo ntibabe bashyukwa, kuzinga abakobwa bakagwa ku ziko, kubuzwa amajyo n’mahwemo n’abazimu n’ibindi…).
Kubera inzara ya NZARAMBA ikomeje kuyogoza uduce twinshi tw’igihugu, abitwa abayobozi bahakano ko nta nzara iri mu Rwanda, ubu hirya no hino mu gihugu hari abantu bashonje batangiye kwirara mu mirima y’abandi ngo babone baramuka. Mu rwego rwo kwicungira umutekano no kwirinda abajura mu mirima yabo, ubu hari bamwe mu baturage batangiye kuyoboka uburyo bwa gakondo bwo gufatira mu cyuho ababiba. Ubu buryo bwa gakondo bwo kwicungira umutekano, Leta ibufata nk’uburyo bwo kwihorera. Ubuhamya mu mashusho n’amajwi musanga hasi aha.

robotstxt: allowed

filter: keep


text:
Inkingi choir ikorera umurimo w’Imana mu muryango w’abanyeshuri b’aba pentecote(ADEPR), babarizwa muri Kaminuza ya IPRC KIGALI, ho mu itorero ry’akarere rya Kicukiro, paruwasi ya Gatenga, yabateguriye igitaramo REMBO LIVE CONCERT.
Inkingi Choir ni korali ibamo abaririmbyi b’aba pentecote(ADEPR), biga muri kaminuza ya IPRC KIGALI, ndetse n’abaharangirije, iyi korari yatangiye umurimo w’Imana mu mwaka wa 2010, ubwo hari hashize imyaka ibiri, iyi kaminuza itangiye gutanga ubumenyi, itangira yaririmo abaririmbyi barindwi(7), kuri ubu ikaba irimo abanyeshuri mirongo irindwi(70), bari ku ntebe y’ishuri ndetse n’abandi ijana(100), barangije amasomo ariko bakomeza kuba abanyamuryango biyi korari.
Muri iki gitaramo, korari inkingi iteganya kuzashyira ku mugaragaro umuzingo wabo w’amajwi n’amasusho witwa YESU AGIYE KUZA, iteganya kandi kuzataramira abazitabira iki gitaramo mu ndirimbo ziramya, zinahimbaza Imana kandi zikoranye ubuhanga , harimo n’iya kunzwe cyane, REMBO, ari nayo yitiriwe iki gitaramo.
Korari JEHOVAH- JIREH ULK izaba ihari ndetse n’umuramyi NSHUTI BOSCO , azahabwa umwanya uhagije wo kuririmba no gufatanya n’abazitabira iki gitaramo mu kuramya no guhimbaza Imana binyujijwe mu ndirimbo.
Muri iki gitaramo hazabaho umwanya wo kumva ijambo ry’Imana hamwe n’umushumba wuzuye umwuka w’Imana kandi ukunzwe cyane Rev. Past MASUMBUKO Joshua, aho azifashisha icyandikwa dusanga muri YOHANA 10:9
Umuyobozi wa korali Inkingi, DUSINGIZIMANA Jean de la Paix, yadutangarije ko imyiteguro y’igitaramo igeze aheza, aho bari kwitegura bakora imyitozongororamajwi , basenga ndetse banakora ibikorwa bitandukanye, kugira ngo iki gitaramo kizagende neza.
Iki gitaramo kizaba kuri iki cyumweru, tariki ya 28 Mata 2019, kikaba kizabera muri nzu mberabyombi iri muri IPRC KICUKIRO, Isaha yo gutangira ni Saa mumani z’amanywa( Saa 2hoo’) naho gusoza ni Saa moya z’ijoro(19hoo’).
Muhawe ikaze mwese muri iki gitaramo, kwinjira ni ubuntu.
[email protected]


text:
Umuhanzi w’indirimbo zihimbaza Imana Jado Sinza yatangaje ko yari arimo gusoma amagambo kuri Kristo Yesu y’uburyo yicishije bugufi maze yumva arafashijwe bituma ahita ahimba indirimbo yitwa “Ntayindi Mana”.
Ibi yabitangaje kuri uyu wa gatatu taliki ya 28 Kanama 2019,akaba ari no mu gihe uyu muhanzi afite amavugabutumwa atandukanye mu ndirimbo ariko kandi anitegura igitaramo azakora mu kwezi kw’Ugushingo.
Aganira n’ikinyamakuru cy’Isezerano.com,Umuhanzi Jado Sinza yasobanuye aho guhimba indirimbo ye nshya byaturutse aboneraho no gusobanura ubutumwa yashakaga guha abantu muri iyo ndirimbo.
Yagize ati:”indirimbo yitwa ‘Ntayindi Mana’,igitekerezo cyayo cyaje igihe nari ndimo nsoma amagambo kuri Yesu Kristo,uburyo yicishije bugufi akaganduka numva aramfashije cyane mpitamo gukora iyi indirimbo nshaka kubwira abantu ko Yesu ari we gakiza kacu”.
Umuhanzi w’indirimbo zihimbaza zikanaramya Imana Jado Sinza yanavuze impamvu indirimbo aririmba ziba zifite amavuta n’aho ayo amavuta aba mu ndirimbo ze aturuka.
Ati:”ntekereza ko ibyo nkora ari byabindi Pawulo yavuze ngo ubu sinjye uriho ahubwo ni Kristo uri muri njye,nabambanywe nawe kandi nzukana nawe,rero ntekereza ko atari njye ukora ahubwo ari Kristo uri muri njye.
Jado Sinza ni umuhanzi usengera mu itorero rya ADEPR akaba yaramenyekanye cyane mu ndirimbo ye izwi cyane ku izina rya “Nabaho sindabona umuntu umeze nka Yesu”.Ubu akaba ari kwita kuri Album ari gukora y’amashusho.


text:
Gisele Precious umwe mu bahanzikazi bashya mu muziki wa Gospel bari gukorana imbaraga nyinshi, amaze gukora indirimbo zitandukanye zirimo; Imbaraga z’amasengesho, Urampagije, Niwe n'izindi. Kuri ubu ari mu myiteguro y'igitaramo gikomeye agiye gukorera mu karere ka Rubavu.
KANDA HANO WUMVE 'IMBARAGA' INDIRIMBO YA GISELE PRECIOUS
Gisele Precious yatangarije Inyarwanda.com ko ari mu myiteguro y'igitaramo azakorera i Rubavu, akaba ari igitaramo yise 'Imbaraga Live Concert' kizaba tariki 16/06/2019 kikazabera kuri ADEPR Gisenyi kuva saa munani z'amanywa. Ni igitaramo gifite insanyamatsiko iboneka mu gitabo cya Yakobo 5: 16 havuga ngo "Mwaturirane ibyaha byanyu kandi musabirane, kugira ngo mukizwe. Gusenga k’umukiranutsi kugira umumaro mwinshi, iyo asenganye umwete."
Gisele Precious ukunzwe cyane mu ndirimbo 'Imbaraga' ni umwe mu bahanzi nyarwanda b'abahanga cyane mu gucuranga gitari. Ni umunyempano itangaje utanga icyizere cy'ejo heza mu muziki we n'umuziki wa Gospel muri rusange. Asengera muri ADEPR Gatenga ndetse umubyeyi we ni umupasiteri muri iri torero. Kuri ubu uyu muhanzikazi Gisele Precious ari mu mihihibikano y'igitaramo 'Imbaraga Live Concert' ari nacyo gitaramo cye cya mbere agiye gukora kuva yakwinjira umuziki.
Gisele Precious impano nshya mu muziki wa Gospel
KANDA HANO WUMVE 'IMBARAGA' INDIRIMBO YA GISELE PRECIOUS
Igitaramo Gisele Precious agiye gukorera i Rubavu


text:
Muri rusange bavuga ko umuntu yakuyemo inda igihe yishe umwana uri mu nda cyangwa se atwite, hakoreshejwe uburyo butandukanye mbere y’uko igihe cy’ivuka kigera. Uretse ko gukuramo inda ku bushake bishobora kuba icyaha gihanwa n’amategeko, gukuramo inda bigira ingaruka zitandukanye zishobora guhitana ubuzima bw’uwayikuyemo.nk’uko urubuga rwa internet laissezlesvivres.free.fr rubitangaza.Zimwe mu ngaruka ziterwa no gukuramo inda harimo:
1. Kuva amaraso menshi cyane nyuma yo gukuramo inda
2. Gutoboka kwa nyababyeyi ari yo nda ibyara ndetse no gutoboka amara ayungurura ibiryo turya
3 . Infection: ahangaha bavuga ko mu gihe umugore akuramo inda, mikorobe zibona urwinjiriro zikajya mu maraso zigatera uburwayi butandukanye bitewe n’urugingo rw’umubiri zafashe. Urugero: ibi bishobora gutera indwara zikomeye z’impyiko.
Ibi bigaragazwa no:
-Kugira umuriro mwinshi nyuma yo gukuramo inda
-Gutera cyane ku mutima
-Kugabanuka k’umuvuduko w’amaraso
-Gukonja ibirenge n’intoki bitewe no gutembera kw’amaraso make muri ibi bice
4. Ibyago byo kuba ingumba: aha bavuga ko abakobwa bakiri bato ari bo bagira ibi byago byo kuba ingumba nyuma yo gukuramo inda, ahanini bitewe na mikorobe twavuze haruguru zishobora kwangiza utuyoboro tw’intanga ngore cyangwa bikaba byaturuka ku nkovu nziza muri nyababyeyi nyuma yo gukuramo inda bitewe n’uburyo bwakoreshejwe.
5. Kugira ibyago byo gutwitira hanze ya nyababyeyi
6. Kugira imihindagurikire mu mihango ndetse no kuribwa bikomeye mu gihe cy’imibonano mpuzabitsina. Ibindi birimo nko kugira isesemi, kuruka kubabara umutwe, kugira isereri, no kubabara mu nda. Ibi bikaba biba ku bagore bakoresheje ibinini nka mifepristone kugira ngo bakuremo inda.
7. Ikindi gishobora kwiyongeraho ni ukugira ikibazo cy’ubwigunge bukabije nyuma yo gukuramo inda.


text:
RRA yashyizeho EBM nshya yatwaye akayabo ka miliyoni 170
Yanditswe na MUGISHA BENIGNE
Ikigo k’Igihugu k’Imisoro n’Amahoro (RRA) kiratangaza ko cyashyizeho uburyo bushya bwo kwishyura umusoro ku nyongeragaciro (TVA) hakoreshejwe EBM nshya ikoreshwa mu buryo bwa porogaramu y’ikoranabuhanga (Software), yuzuye itwaye amadolari y’Amerika 200 000 angana n’akayabo ka miliyoni zisaga 170 z’amafaranga y’u Rwanda.
Nk’uko byatangajwe na Bizimana Ruganintwali Pascal, Umuyobozi wungirije wa RRA mu kiganiro n’itangazamakuru, ngo EBM ya 2 ije gukemura ibibazo byagaragaye kuri EBM ya mbere mu rwego rwo korohereza abatanga umusoro ku nyongeragaciro (TVA).
Yagize ati “EBM ya mbere yagaragaje ibibazo ku ruhande rw’abasora no ku ruhande rw’Ikigo k’Igihugu k’Imisoro n’Amahoro, none iyi ya kabiri ije gukosora ibyo bibazo byagaragaye kugira ngo abasora boroherwe mu buryo bwo kumenyekanisha imisoro no kwishyura TVA.”
Komiseri mukuru wungirije w’Ikigo k’igihugu k’imisoro n’amahoro avuga ko akamaro ka EBM ya kabiri irengeje ku ya mbere ari uko iyi ya kabiri ifasha umucuruzi imwereka ibicuruzwa biri mu bubiko bwe mu gihe aranguye, akamenya n’ibisigayemo mu gihe arimo gucuruza, ni mu gihe ku ya mbere bitagaragaraga.
Avuga ko indi mpamvu EBMya kabiri ifite umumaro uyigereranyije n’iya mbere ari uko idakoresha akamashini, ahubwo ni porogaramu ikoreshwa hifashishijwe mudasobwa na Interinet gusa, ngo si ngombwa kugira akamashini.
Bizimana yemeza ko EBM nshya ihabwa umuntu n’ubundi usanzwe wanditse mu batanga umusoro ku nyongeragaciro.
Ati “Abagomba guhabwa iyi EBM ya kabiri ni abasanzwe bariyandikishije mu batanga umusoro ku nyongeragaciro, bazajya bayikoresha banyuze kuri E-Mail zabo bamenyekanishe umusoro ndetse banasore”.
Uretse iyi EBM nshya ikoreshwa n’abantu bishyura TVA, hari n’ubundi bwoko bwa EBM ikoresha E- mail buteganywa guhabwa serivisi za banki, serivisi z’ubwishingizi na za sitasiyo za lisanse, gusa umumaro si umwe na EBM ya kabiri.
Uburyo buzahabwa amabanki, sitasiyo za lisansi n’ibigo by’ubwishingizi ni ubwitwa ‘Vision Sell Data Control’, hari n’ubundi buzahabwa abikorera ariko badasohora fagitire nyinshi, bwitwa Online EBM, hari n’ubuzahabwa abasora bato buzwi ku izina rya ‘Smartphone EBM application’.
Ati “Abishyura TVA si bo bonyine bazahabwa EBM, n’abandi basoreshwa bazazihabwa hakurikijwe urwego barimo, ariko mu myaka iri imbere abacuruzi bose bazaba bafite EBM bakoresha mu kumenyekanisha umusoro no gusora hakurikijwe ikiciro cya buri wese.”
Komiseri Mukuru wungirije avuga ko uburyo bushya bwatangiye gukoreshwa n’abantu bagera kuri 312, ariko kandi kugira ngo bihutire kubukoresha ngo ni uko babanza guhabwa amahugurwa ku mikoreshereze ya bwo, akaba yanatangiye aho bamwe mu bishyura umusoro ku nyongeragaciro bari bayitabiriye, aho bafashwaga n’abakozi ba RRA.
Umwe mu bari bayitabiriye uzwi ku izina rya Mulindahabi Bidoga Philip, ukora ubucuruzi bw’imashini z’ikoranabuhanga, yavuze ko ubu buryo ari bwiza kuko amaze kubukoresha, akaba asanga buje gukemura ikibazo cyajyaga kigaragara mu ikoreshwa rya EBM ya mbere.
Ati “EBM ya mbere yaduteraga ibibazo byinshi igatuma ducibwa ibihano by’ubukererwe kandi nta ruhare umucuruzi yabigizemo. Yadusabaga ku bo dufite akamashini kayo, bigasaba kugura interineti y’amafaranga 1000 buri kwezi kandi interinet ya Modem yo ntiyakoraga.”
Avuga ko iyo wibagirwa gushyiramo ayo mafaranga, kuyikoresha ntibyemeraga ukaba watinda gusora bityo ugacibwa ibihano.
Ngo kuri EBM nshya nta mafaranga wirirwa ushyiramo, igikuru ni uko uba ufite murandasi ibyo ushaka gukora byose urabikora udategereje andi mafaranga.
Ati “Byatumye icyo gihumbi twashyiraga muri EBM ya mbere tukizigama, kandi n’ibibazo bya tekiniki by’akamashini ntituzongera guhura na byo ndetse kari kanahenze kuko abenshi bakaguraga biganyira.”


text:
Iki ni igice cya 2 cya komanteri umuyobozi Simeon wa Radiyo Ijwi Rya Rubanda yagejeje kuri Bwana Condo Gervais mu Urubuga Rwa Twese rwo kuri 22/06/2013. Igice cya mbere yacyise Isesengura ryibyatangajwe na Condo Gervais alias "Kanyarengwe mushya" kuri Radio Itahuka
Tega amatwi:
Komanteri ya 2 ya Simeon abwira Condo Gervasi uko yamubonye.
N.B. Ushaka gukurikira komanteri ya 1 yayisanga hano
Muvandimwe Condo Gervais,
Nyuma y'ibyo watangaje kuri Radio Itahuka ushinyagurira inzirakarengane zazize ubugome bw'inkoramaraso ruharwa Kayumba Nyamwasa, ndagira ngo ngire ibyo nkwibwirira, wowe ku giti cyawe:
Condo, harya uratubwira ngo mwagiye mu nama, murababwira ngo mwizeye ko batazabagira nka ba Kanyarengwe na ba Bizimungu?
Ndakubona uri imbere ya Rudasingwa na Nyamwasa, na bagenzi babo, uriho uvuga uti: ngiye gufatanya namwe rero, ariko ndabamenyesha ko ntashaka kuzaba nka ba Kanyarengwe na ba Bizimungu.
Nawe uti bakubise agatwenge, mwese mubigira urwenya, maze urwo rwenya rubumvisha wowe n'abandi bahutu mwari kumwe ko izo mpungenge zidafite ishingiro.
Muvandimwe Condo se, musaba abo banywanyi banyu kutazabagira nka ba Kanyarengwe na ba Bizimungu, mwashakaga kuvuga iki?
Kanyarengwe byamugendekeye bite? Bizimungu byamugendekeye bite? Ndagira ngo tubanze twumve niba ibyo tuba tuvuga tuba tubiha contenu imwe.
Hari ibyo se Kanyarengwe yagombaga gukora atakoze? Hari ibyo se atagombaga gukora yakoze?
Hari ibyo yakoze se kubera gukoreshwa n'abamutoraguye bari bamuhatse? Hari ibyo yakoze se cyangwa yavuze bamusukuma imbere, akora cyangwa avuga ibyo bene ubwite batashakaga cyangwa batatinyukaga gukora cyangwa kuvuga?
Nagiraga ngo twibukiranye, Bwana Gervasi Condo. Abo bagabo bahinduye impungenge ukanyurwa, barabanje bamuhaka mu bwonko, bamusezeranya kuzajya ku isonga bamaze kuvanaho Habyarimana, ahasigaye ibindi birikora.
Inyenzi-inkotanyi zitera, zafashe Bizimungu ziti jya imbere abe ari wowe usobanura ibyacu...
Ajya ku kazi ko kwisihinga avugira abantu bafite gahunda bapanze atanahari, bafite impamvu zitandukanye n'ize, ...
Zifata Kanyarengwe ziti turakwemera jya imbere, n'ikimenyimenyi tukugize 'chairman'.
Nibwiraga ko wowe, Condo, uzi impamvu inkotanyi zahisemo gushyira imbere abo ba Kanyarengwe na ba Bizimungu...
Abo bagiye bazisanga, batumiwe mu cyumba cy'inzu zubatse, zikajya zibazaniramo ibyo zigennye bakwiriye kumenya, kuvuga no gukoresha, ariko bo batazi ibibera mu bindi byumba n'ibipangwa mu bwonko bwabo...
Wibwira se ko zababwiye ziti twiyemeje kuza kubatoragura kugira ngo mudufashe muri gahunda zacu nk'ibikoresho bikoreshwa igihe bikenewe?
Mu masezerano ya Arusha, m-u-h-u-t-u Bizimungu niwe wari ku isonga mu mishyikirano. Ashyikirana na guverinoma ya Habyarimana mu kigwi cy'abatutsi bahunze muri za 59. Hari habuze se impunzi z'abatutsi zajya imbere? Oya, yari strategie. "Byari amacenga".
Ayo masezerano ya Arusha yasinywe hagati y'abahutu babiri: Kanyarengwe (mu kigwi cy'abatutsi bari bateye u Rwanda) na Habyarimana (mu kigwi cya guverinoma. Abo bagabo se nibo bari bahanganye koko? Kuki ari uko byagenze? Hari habuze se impunzi z'abatutsi mu bateye zashobora gusinyira ayo masezerano? Oya, yari strategie. "Byari amacenga".
Hahahaha... "Ariko byari amacenga", dixit munywanyi wawe Rudasingwa.
Condo muvandimwe, ibyo urimo bitandukaniyehe n'ibyo Kanyarengwe na Bizimungu bishoyemo hashize imyaka 23?
Ibi waje gutangaza kuri radio wabitangaje kubera ko muri RNC ari wowe uzi kuvuga neza, cyangwa kubera izindi mpamvu?
Ibyo watangaje usobanura impamvu uvuga ko zumvikana uwo Nyamwasa yarimbuye imbaga muri Ruhengeri na Gisenyi, kuki atatinyutse ngo aze kuri radiyo Itahuka abyivugire we ubwe, maze atubwire ukuntu kumara abaturage b'ako karere byari muri strategie militaire itagira amakemwa?
Kuki utamubwiye uti: fata micro wisobanurire ubwawe ko nta muntu barenganya kuba yaratsembye abantu akoresheje kajugujugu kubera ko abayimuhaye batari bamutumye kuyumvishamo umunyenga abaturage?
Mwumvikanye ko ari wowe ukwiriye kuvuga ayo mahano no kugerageza kworoshya uburemere bw'ibyaha ndengakamere azwiho.
Ubu nturumva ko watangiye wa mukino wa ba Kanyarengwe na ba Bizimungu wo kuvuga mu kigwi cya bene ubwite?
Ubu nturumva ko wagejejwe aho ushorwa muri wa mukino mutindi wo gushaka kubonera ibisobanuro ibyo ubwonko burimo ubumuntu budashobora gusobanura, nka Bizimungu ajya i Kibeho kwerekana ko nta cyaha Inkotanyi zakoze zihagarika imbaga!
Ese Condo muvandimwe, waba warakurikiye ibyavuzwe na Depite Tuyishime aho asobanura ukuntu yagizwe igikoresho cy'Inkotanyi mu gucyura impunzi z'abahutu?
Wumvise aho agira ati: barantumaga ngo njye gutahura impunzi, nkagenda nkazireshya nzibwira nti nimunyizere dore nanjye ndi umuhutu, ntacyo mbaye, mu Rwanda nta kibazo muzagira. Zikamukurikira kubera ko zigendeye ku ijambo ry'uwo muhutu, ngo mwene wabo, atari uko zizeye bwa butegetsi bw'Inkotanyi. Zikaba ziguye mu mutego, zigapfa nk'ubushwiriri, kubera kuba 'naifs' nk'uko wabyivuze icyo gihe kuri radio.
Erega nkwibutse, muvandimwe Condo. Usanzwe ubizi, abo bigamba ngo 'ariko byari amacenga', bafata ibigoryi, ariko ntibafata ibicucu.
Bazi kurambagiza abahutu bafite ubwenge busomano, bashobora kuvuga no gukora bya bindi wise mobilization, icengezamatwra...
Nta kurambirwa, buri munsi, buri cyumweru, buri kwezi, biha gahunda yo kuboza ubwonko no kubugonda uko bashaka, barangiza bakarekura bagashimuriza rubanda, bo bakikomereza gukora bufuku, batanga amabwiriza bibereye inyuma.
Nasaba abateze amatwi ibyo watangaje kuri Radio Itahuka kutubwira niba bakibona ko uri Condo basanzwe bazi, cyangwa niba uri Kanyarengwe mushya, uvumbutse muri mwaka wa 2013!
Baca umugani mu kinyarwanda ngo Nta murozi utagira umukarabya.
Umukarabya ni uwakiraga umurozi avuye gukora amahano ye, akamwuhagira, ndetse akanamutambutsa hejuru y’uruho rwuzuye amazi ngo abapfumu nibajya kuragura bashaka umurozi bazajye babona ko yaturutse hakurya y’umugezi, bityo uwo murozi ntashobore gufatwa, n’abo yaroze ntibashobore kuvurwa.
Condo koko, wiyemeje ku mugaragaro kuba umukarabya w'inkoramaraso ruharwa Kayumba Nyamwasa? Ubu se nyuma y'uku gushaka kwumvikanisha ko ibyo Nyamwasa yakoreye abanyagisenyi n'abanyaruhengeri ari ibintu bisanzwe muri strategie militaire yemewe, bitaryozwa umuntu uri mu ntambara, uratekereza kuzabona vuba uburyo bwo gusubiza agahu kunnyo ko wamaze kukavanaho?
Maze ugatinyuka ngo 'ibyo banenga Kayumba'? Banenga??? Kuba utinyuka, wowe Condo, ugakoresha ijambo ngo abanenga Kayumba, nako ngo Jenerali Kayumba Nyamwasa, bigaragaza ko ushobora kuba utumva uburemere bwa biriya byaha cyangwa ukaba uhitamo kwigiza nkana ushaka kubihindura nk’ubusembwa buto budakwiye gushishikaza abantu, aka wa mugani ngo ‘Nta mwiza wabuze inenge’.
Na n'icyo gituma uvuga ngo abavuga ko ufite ibiganza bijejeta amaraso aba yiyise ko we ari umuziranenge! Condo, ibyo ni ukugoreka amagambo cyangwa kuyambura agaciro kayo. Muri RNC se mwaba mufite umugambi wo gutegura inzira yo kuzakomeza wa muco wo kudahana? Cyangwa wo guhana bamwe abandi mukabagororera?
Muvandimwe Condo, reka nkwibutse ikintu. Nyamwasa ushaka gukarabya, ari mu banyarwanda bashinjwa kandi bazwiho ibyaha biremereye byo guhungabanya amahoro, ibyaha by’intambara, ibyaha byo kurimbura imbaga ndetse n’iby’itsembabwoko (Crimes against peace, war crimes, crimes against humanity and genocide). Azwiho gukoresha ubugome ndengakamere mu kurimbura imbaga. Njye ndavuga nti si ibyo akekwaho, ni ibyo azwiho, kuko byakorwaga ku manywa y'ihangu, byabonywe na benshi kandi yaranabyigambye.
Condo rero tubyumvikaneho: kurimbura imbaga y’ibihumbi magana by’impunzi zirukanka mu mashyamba, zakwiye imishwaro ziguhunga, si inenge, ni ubugome ndengakamere. Gukoresha kajugujugu n'abasirikari wica abaturage ku misozi, mu mirima yabo cyangwa mu ngo zabo, si inenge, ni ubugome ndengakamere. Gutera ibyuka mu buvumo aho abasaza, abagore n'abana bahungiye bagira ngo bakize amagara yabo, ukabufungisha sima ngo hatazagira n'umwe urokoka, si inenge, ni ubugome ndengakamere.
Harya ngo tugomba kwumva ko kajugujugu n'imbunda bari bamuhaye zitari izo kwumvisha abo baturage umunyenga? Ngo tugomba kwumva ko sima bamuhaye yari iyo gufunga ubuvumo muri cadre ya strategie militaire, ko itari iyo kwubakira abaturage amacumbi?
Condo muvandimwe, niba ushobora kwishyira mu kigwi cy'umunyarwanda wapfushije abe hariya muri Gisenyi na Ruhengeri azize amasasu n'ikinamico bya Nyamwasa, wumva biriya uvuga atari ukumubyoroga inkota mu gisebe? Kumushinyagurira witwaza ngo uri mu mashyaka?
Condo muvandimwe, ndakeka ko atari njye njyenyine watunguwe kandi nkababazwa n'imvugo yawe. Reka ngaruke gato kuri ibi bisobanuro wageneye abo washyize mu mu cyiciro cy’abo wise ko “bafite impungenge zumvikana (genuine)”.
Imvugo ya mbere ntashoboye kwihanganira, ni aho uvuga ngo:
-
Abarimbuwe na kajugujugu: ngo ese none iyo kajugujugu yari iyo kubaha umunyenga?
Ku kibazo cyerekeranye n’uburyo ingabo ziyobowe na Kayumba Nyamwasa zarimbuje abantu ibisasu biraswa na kajugugujugu, Condo urihandagaza, ukihanukira uti “baguhaye kuyobora igitero, bakaguha imbunda na kajugujugu, wowe urimo ubinenga ubungubu, sinemeza ko wagenda ngo ugende ubwire ba baturage ngo nimuze njye kubaha umunyenga muri kajugujugu."
Ibi rwose ni ukugereka agashinyaguro ku bwicanyi. Dukurikije iyo mitekerereze, ubwo tukabaza iby’interahamwe yatemaguye umututsi imuziza mu gihe cy'intambara, ubwo wadusubiza, muvandimwe Condo, uti ‘none se baguhaye umupanga ngo ugende ujye kuri barriere, wari kubwira uwo mututsi ukeka ko ari icyitso ngo uyu mupanga ni uwo kubafasha gusarura amasaka?'
Ubwicanyi bworetse imbaga kubufata nk'ibintu by’urwenya biratugaragariza imitekerereze yawe, Bwana Condo, ku byerekeye kubahiriza ubuzima bwa muntu. Aya magambo y’agahomamunwa aributsa ba basirikari b’abadage bamaraga guhohotera abayahudi mu gihe cy’intambara ya kabiri y’isi yose, babibazwa bagasubiza ngo Befehl ist Befehl! Ngo mu gisirikari, itegeko ni itegeko. Rero nibyo abasirikari b'Inkotanyi bakigenderaho. Aha nakwibutsa, muvandimwe Condo ko Principe ya IV yagengaga urubanza rwa Nurenberg, ari na yo yavuyeho ingingo ya 33 y’amasezerano agenga Urukiko Mpanabyaha Mpuzamahanga (Statuts de Rome) ivuga ko nta muntu ushobora kwihisha inyuma y’abamutegeka ngo yiregure amahano yakoze yitwaje ngo ni ukubera ko yayategetswe.
Simbitindaho, bibaye ngombwa twabigarukaho.
Niba kandi unashaka jurisprudence yindi ijyana na byo, nakugira inama yo kureba uko abacamanza ba gisirikari bo muri Leta Zunze Ubumwe z’Amerika zaciriye urubanza umwe mu basirikari bari bishe abantu mu irimburambaga (massacre) ryabereye May Lai muri Vietnam mu mwaka w’1968, hanyuma akaza kwiregura avuga ko ngo yubahirizaga amategeko yahawe:
The accused was found guilty of murder after he obeyed an order to shoot and kill an elderly Vietnamese citizen. The Court of Military Appeals held that "the justification for acts done pursuant to orders does not exist if the order was of such a nature that a man of ordinary sense and understanding would know it to be illegal." The soldier who gave the order, Corporal Luczko, was acquitted by reason of insanity (United States v Keenan). Niba Kayumba Nyamwasa hari abandi baba barabimutegetse rero, nawe akabona amategeko yo kurimbura abaturage akwiye kubahirizwa koko, kandi bizwi ko yize mu ishuli ry’amategeko, ubwo ahari, Condo, ubutaha wazasobanurirra abantu ingingo z'amategeko yemewe Nyamwasa yaba yaragendeyeho.
Indi mvugo yawe ntashoboye kwihanganira, ni ukuvuga ngo:
-
Kurimbura abaturage muri Gisenyi na Ruhengeri byari strategie yemewe mu gisirikari
Ku kibazo cy’ubwicanyi bwakorewe abaturage mu Ruhengeri no ku Gisenyi, mu ntambara yiswe iy’abacengezi, Condo uragira uti ‘abantu baravuga bati yakoze amarorerwa hariya muri za Ruhengeri na Gisenyi’. Uti ni strategie militaire y’abastrateges b'ibihangange, nk’uwitwa Clausewitz ngo ukunda gutangaho urugero igihe ukora 'mobilisation' muri RNC, ivuga ko iyo umuntu ahanganye n’undi agomba kumuca ibitsi, ni ukuvuga kumubuza ahantu hose yavana ingufu. Uti bariya baturange rero, kubera ko abacengezi basigaga amabarwa, abaturage bakabazanira ibyo kurya, kubica ni strategie militare yo kubabuza aho bavanaga ingufu hose nk’uko byanditswe na von Clausewitz.
Ese Condo, muvandimwe, waba utanazi ko umunyamateka Mertsalov wasesenguye ibya Carl von Clausewitz yamwise inyangabantu (anti-humanist) kubera ibitekerezo nk’ibyo?
Uti na Herode ni ko yabigenje igihe yicaga abana bose ngo Yezu atamucika, ugerekaho uti no mu gihe cya jenoside ni ko byagendaga interahamwe zikica n’utwana tw’ımpinja zivuga ngo na Kagame yagiye afite imyaka ine.
None se Condo, ubwo Herodi ashinze ishyaka koko warijyamo ukamushyigikira ngo azi gukurikiza strategie ya von Clausewitz?
Ese, Condo, abo bagenzi bawe ba Kayumba, Karegeya na Gahima ukarabya, ubabwiye uti hari interahamwe yakoresheje strategie ya von Clausewitz muri jenoside itema abatutsi benshi, none yashinze ishyaka ndigiyemo ndishyigikire, babivugaho iki?
Ese Condo, uretse no kuba tuzi ko biriya bitaga ibitero by’abacengezi akenshi byabaga ari amakinamico y'Inkotanyi kugira ngo zibone uburyo zica abaturage zibaziza akamama nk’uko byagaragaye, kujya gufungira abaturage ibihumbi 8 mu buvumo, bahunze bavuye mu mazu yabo kubera iterabwoba ry’abicanyi, na byo biri muri strategie ya gisirikari waratira abantu koko? Ubwo buvumo se ni bwo bari bazaniyemo abacengezi ibyo kurya? Aho wenda koko uri buze kudusubiza uti iyo sima bari bamuhaye se uragira ngo yari iyo kubakira abaturage amazu?
Ariko ubundi ko n’izo nkotanyi zitahingaga, harya zo zaryaga ibivuye he? Aho se zo ntizagaburiwaga ibyahinzwe n’abaturage b’u Rwanda, bamwe banarameneshejwe mu byabo?
Ese ubwo Condo ujya gukarabya inkoramaraso izwi yishingikirije strategie ya von Clausewitz, wibagiwe ko abenshi mu bakurikiye ibitekerezo bya Clausewitz kuri ubwo buryo, nka ba Adolf Hitler, Vladimir Lenin na Mao Zedong, bavuyemo abarimburambaga? Ko uvuga se ko ukunda gukoresha urwo rugero, ntabwo wibutse ko abenshi mu bazi gusesengura iby’intambara basanze ko gushaka kugendera kuri ibyo bitekerezo batabisesenguye neza ari byo byateye ubwicayi bukabije bwabaye mu ntambara zombi z’isi?
Ese ubwo uzirikana ko hagati y’iyandikwa rya kiriya gitabo cya Clausewitz (Vom Kriege) mu ntangiriro z’ikinyejana cya 19, n’irimbura ry’imbaga y’abantu mu Ruhengeri no mu buvumo bwa Nyakinama (Gisenyi), ubwicanyi ndengakamere bushingiye ku bitekerezo nka biriya bwatumye hashyirwaho amasezerano mpuzamahanga agaragaza ibyaha by’ubwicanyi bitemewe, kabone no mu ntambara (nka Conventions de Genève 1864,1906,1929,1949) ndetse n’inkiko zibihana (Nurenberg, Tokyo)?
Nkwibutse ko ingingo ya 33 ya convention ya IV ya Genève yo muri 1949 iteganya ko kwibasira abaturage b’abasivili ubahanira utarobanuye ingufu bamwe muri bo bashobora gutera ingabo muhanganye ari icyaha cy’intambara (war crime). Kwica abantu, kubatesha agaciro no kubicisha urubozo n’agashinyaguro, na byo ni ibyaha biteganywa n’ingingo ya 3 y’iyo convention. Ukeka se ko abashyizeho ayo mategeko ari ubujiji bafite bwo kuba batarasomye Vom Kriege? Ese Nyamwasa ugutuma ngo uvuge ibyo kandi yarize n'amategeko, yakwumvishije koko ko hari aho ibyo yakoze byemewe mu mategeko y'u Rwanda cyangwa amategeko mpuzamahanga?
Ibyo nabyo tuzabigarukaho twitonze nibiba ngombwa.
Condo muvandimwe,
Harya ngo abanyarwanda nibemere bayoboke ishyaka rishyizweho n'inkoramaraso Kayumba Nyamwasa, ngo nta banyapolitiki badafite ibiganza bijejeta amaraso u Rwanda rwabona? Ngo n'abatajejeta amaraso ni abanyabwoba? Ngo kandi n'abo biyita 'abaziranenge', bavuga ngo inkoramaraso nka Nyamwasa ntikwiriye kwishyira imbere muri politiki, uwabegereza Kagame n'ubutegetsi bwe babonerwa ibyaha nk'iby'ingurube...
Ngo wasanga bafite ibyaha nk'iby'ingurube?
Condo se uyobewe ko ibyaha birutanwa? Njye nibwira ko n'ubwo, wowe Condo, utari umuziranenge bwose, n'ubwo wowe Condo waba ufite ibyaha nk'iby'ingurube bwose, nshobora kwemeza ko utazwiho kuba ufite ibiganza bijejeta amaraso. Nta bantu nzi bataka bavuga ko wabiciye, nawe nturabyigamba, ubwo rero kugeza kuri uyu munsi ntubarwa mu bafite ibiganza bijejeta amaraso.
Kuki wakwiyemeza kurengera cyangwa kuvugira umuntu nka Nyamwasa uzwiho neza kuba afite ibiganza bijejeta amaraso?
Ikibabaje muri ibi, ni uko utanahakana ko Nyamwasa ajejeta amaraso, ahubwo ugasobanura ko byumvikana kuba yaramennye ayo maraso. Ngo ni strategie militaire ikoreshwa hose. Ngo Nyamwasa siwe mubi, si uwo kwamaganwa. Ngo ikigomba kwamaganwa ni intambara. Iyo ntambara se yashowe na nde? Abayishoye se ntibari biyemeje kumena amaraso.
Condo, ndumva nagusaba kutazongera kwitwaza intambara. Ngo nta kundi inkoramaraso uvugira yari kugenza uretse kumena amaraso kuko hari mu ntambara!
Nk'uko twabibonye, intambara zigira amategeko, kandi Nyamwasa yize amategeko mbere y'uko yiyemeza kujya kumena amaraso. Niba warabyibagiwe, Condo, amategeko y'intambara abuza kwica umuntu uwo ariwe wese mutarwana. Abuza kwica abasivili. Ntiwashorera abaturage uvanye mu ngo zabo no mu mirima, ubabwira ngo ugiye kubakoresha inama, wamara kubagwiza ukabica bose ukabamara ngo wari mu ntambara. Ibyo babyita crimes de guerre, na crimes contre l'humanite.
Mwitonde, Mushishoze...
Nkwibarize akandi kabazo Bwana Condo,
Ishyaka ryanyu RNC Ihuriro Nyarwanda ryateye ubu intambwe ikomeye yo kuvuganira ubu inkoramaraso nk'ukunguku kandi ritarajya ku butegetsi, ryazashobora rite gufata izo nkoramaraso ngo zishyikirizwe ubutabera riramutse rifashe ubutegetsi.
Biragaragaye neza ko Ishyaka ryanyu RNC ridashaka ko habaho ubutabera kuri bose. Aho kuvuganira inzirakarengane, ahubwo ribereyeho kuvuganira inkoramaraso zabatsembye.
Ku bwanjye, Ishyaka rishyira mu gaciro muri iki gihe:
- ryagombye kuvuga riti: nitujya ku butegetsi, tuzakora uko dushoboye kwose kugira ngo abiciwe n'ingabo z'inkotanyi kuva muri 1990 kugeza dufashe ubutegetsi, bose bazageza ibirego byabo mu nzego tuzashyiraho, tubijeje ubutabera budafifitse.
- ryagombye kuvuga riti: tuzakora ku buryo abakoze ibyaha ndengakamere batakurikiranywe kugeza ubu, byaba ibyaha by'intambara byaba ibyaha massacres de masse, crimes contre l'humanite, bakurikiranwa bagahanwa
- ryagombye gutangaza ko nta mbabazi zishobora gutangwa ku bantu bazaba bakurikiranyweho ibyaha biremereye nka massacres de masse, crimes contre l'humanite na crimes de guerre, mbere y'uko baburana mu nkiko zizabishingwa. Ibyo ni ukubera ahanini ko:
- - nta mbabazi zishobora guhabwa umuntu utarakoze icyaha
- - nta mbabazi zishobora guhabwa umuntu utaremeye icyaha
- - nta mbabazi zishobora guhabwa umuntu utaricujije icyaha
- - nta mbabazi zishobora guhabwa umuntu utarazisabye, nyuma yo kwemera icyaha no kucyicuza.
Ese, banyarwanda banyarwandakazi, muhereye kuri ibi ishyaka RNC Ihuriro Nyarwanda riduhishuriye mu ijwi rya Bwana Gervais Condo, murareba mugasanga mushobora kwizera ko iryo shyaka rizaharanira cyangwa rizashishikazwa ko abiciwe bose n'abambuwe ibyabo muri iyi myaka yose bazabona ubutabera bifuza?
Nimwe mushobora gusubiza icyo kibazo.


text:
Mu mateka ya muntu hagiye haba ibiza byinshi, birimo imitingito n’iruka ry’ibirunga, kandi bikavugwa ko inyamaswa zitandukanye zagiye zigaragaza imyifatire idasanzwe mbere gato y’uko ibyo biza biba. Ibi byaba bisobanuye ko inyamaswa zimenya ko hagiye kuba ibiza mbere y’uko abantu babimenya? Hari benshi babyemera gutya, ariko abahanga mu bya siyansi bafite ukundi babisobanura.
Iyo injangwe yawe utunze mu rugo igaragaje imyitwarire idasanzwe, inzovu zigafatira urugendo icyarimwe zisa nk’izihunga, amafi bikaba uko cyangwa se ukabona inyoni nyinshi zifashe urugendo cyangwa zikagaragaza imyitwarire idasanzwe, biba bishoboka ko hari ikintu kidasanzwe kigiye kuba cyangwa se cyatangiye kuba. Ibi bisobanuye ko inyamaswa zishobora kuduha ikimenyetso cy’uko hari ikirunga kigiye kuruka, cyangwa hagiye kuba umutingito w’isi, cyangwa umuhengeri wa tsunami? Reka turebe ingero nkeya…
Tariki 08 Gicurasi 1902, ikirunga cya Pelée kiri mu birwa bya Martinique cyararutse. Mu bantu ibihumbi 30 bari batuye muri ako gace harokotse babiri bonyine, barimo Louis Cyparis warokowe n’ibikuta binini bya gereza yari afungiwemo, na Léon Compère umudozi w’inkweto wagize amahirwe yo kurokokera mu nzu ye iciriritse mu buryo bwatunguye benshi.
Icyo gihe inyamaswa zose zari zahunze inkengero z’icyo kirunga iminsi mike mbere y’uko gitangira kuruka. Icyo gihe kuruka kw’icyo kirunga byakurikiwe n’imitingito na gaz imeze nk’umwotsi wazamukaga mu munwa w’ikirunga. Jean Christophe Komorowski, umuhanga mu bumenyi bw’ibirunga akaba n’umwarimu muri Institut de Physique du globe de Paris, avuga ko bishoboka ko inyamaswa mu miterere ya zo zabashije kumva izo mpinduka na mbere y’uko icyo kirunga kiruka.
Tariki 26 Ukuboza 2004, muri Sri Lanka byari saa saba z’ijoro zibura iminota ibiri, inyanja y’Ubuhinde yagize umuhengeri wa Tsunami udasanzwe wibasiye iki kirwa, amazi arenga inkombe kugeza ku ntera y’ibirometero bitatu ku buryo yatwikiriye hegitari 300 z’ubutaka. Icyo gihe ibikorwaremezo byinshi byarasenyutse ibindi birangirika. Abantu basaga ibihumbi 30 bahasize ubuzima, ababarirwa muri miriyoni basigara batagira aho kwegeka umusaya.
Icyatunguranye ariko, ni uko habonetse imirambo mike y’inyamaswa, ndetse mu nzovu 200 zabaga muri park ya Yala nta n’imwe yapfuye kuko zari zahunze mbere gato y’uko iyo Tsunami yibasira ibyo bice bya Sri Lanka. Birashoboka ko izo nzovu zamenye iby’iyo Tsunami mbere kuko inzovu ishobora kumva ikintu gihinda ku gipimo kiri munsi ya hertz 20, kandi ku ntera ibarirwa mu birometero amagana.
Ingero ni nyinshi cyane, ariko reka turebe urugero rwa vuba aha… Tariki 18 Kamena 2018, umujyi wa Osaka mu Buyapani wibasiwe n’umutingito ukomeye wa 6,1 ku gipimo cya magnetude.
Abakurikirana imbuga nkoranyambaga cyane, mushobora kuba mwarabonye amashusho yafashwe na camera z’imwe mu nyubako yo mu mujyi wa Osaka agaragaza injangwe zibarirwa mu 10 zakangaranye amasegonda nka 20 mbere y’uko umutingito wumvikana.
Aya mashusho yongeye gushimangira ko injangwe zifite ubushobozi bwo kumenya ko hagiye kuba umutingito mbere y’uko uba.
Kuri iyi ngingo, abahanga mu bya siyansi bavuga ko injangwe ishobora kumva ikintu gitigise mbere y’uko umuntu acyumva, ariko ngo ntaho bihuriye no kumenya niba icyo kintu ari umutingito.
Aba bemeza ko nta n’ubundi buryo bamwe bita sixieme sens injangwe ifite bwayifasha kumenya ko umutingito ugiye kuba, ahubwo uko gukangarana kwa yo ngo bisobanurwa n’ibyitwa “les Ondes P” ni ukuvuga icyo umuntu yagereranya n’udutingito dutoya cyane tudashobora gutigisa inzu kandi n’umuntu atakumva ariko injangwe ikaba yatwumva kubera imiterere karemano ya yo. Umuhanga mu by’imitingito witwa Baptiste Gombert unigisha muri kaminuza ya Oxford, agendeye ku mashusho y’imyitwarire izo njangwe zagize ku mutingito wa Osaka, avuga ko izo njangwe zitikanze mbere y’uko umutingito uba, kuko zikanze watangiye kuba n’ubwo utaribwagere ku rwego rwo gutigisa amazu ngo umuntu awumve.
Kenshi ngo ni uko bigenda no ku zindi nyamaswa kuko uburyo ziremye butuma zimwe zibasha kumva, amajwi, impumuro cyangwa gutigita kw’ikintu kiri ku ntera ndende cyane, ugereranyije n’uko umuntu yabyumva. Mu kwezi kwa kane kwa 2018, sosiyete y’abanyamerika yiga ku by’imitingiro yakoze ubushakashatsi kuri iyi ngingo y’uko inyamaswa zimenya ko umutingito ugiye kuba mbere y’uko uba, nyuma yo gusesengura ubushakashatsi
bubarirwa mu 180 bwakozwe kuri iyi ngingo, iyi sosiyete yageze ku mwanzuro w’uko inyamaswa zidafite ubushobozi bwo kumenya ko hazaba umutingito w’isi cyangwa ibindi biza mbere y’uko biba, ahubwo ngo zibasha kumva impinduka ziherekeza umutingito cyangwa ibindi biza nyir’izina ariko byatangiye kuba, ku buryo kenshi kiba atari igihe gihagije ku buryo abantu babona uko bahunga. Ubushakashatsi ariko buracyakomeje kuri iyi ngingo, ntawamenya wenda mu minsi iza bushobora kugaragaza ibitandukanye n’ibi.


text:
Kuva na kera mu Rwanda habaga hariho abantu bazi gukora, kurema ibikoresho byakenerwaga n’abanyarwanda mu buzima bwabo bwa buri munsi. Umuntu yabaga azwi mu karere atuyemo akaganwa na benshi.
Ni umwuga utuga nyirawo kuko umwinjiriza, akabasha kwituga no gutunga umuryango we. Kuramvura biba ari uruhererekane mu muryango, umubyeyi akawusigira umwana we, ni umurage uhererekanwa mu bawukora.
Umuramvuzi w’amasekuru (Ntibavuga Gukora bavuga Kuramvura)…ni umugabo uzi kuramvura amasekuru, imivure, ibyatsi n’ibindi akaba azi no kurema ingoma. Isekuru iramvurwa mu bikoresho byihariye kimwe nko muy’indi myuga yose, bakoresha ibiti byihariye birimo ;umuvumu, umusave n’Umwembe, bivamo isekuru nziza zikomeye, ziramba.
Mu bikoresho bakoresha harimo ishoka ifasha mu gutsinda ibiti, umuhoro wa Kinyarwanda ubaza imihini, urukwarizo rwoza imbere mu Isekuru, inyamuro imbazo ya Kinyarwanda ifasha mu kubaza neza isekuru, Umuhoro ufasha mu kugegena,gutema indiba,guforoma inyuma.
Nk’indi myuga yose, umwuga wo kuramvura amasekuru ugira imbogamizi, ikomeye ni iyo kubona ibiti byo kuvamo ibikoresho byiza, ibibazo byo kubika ibiramvu (ibyo bakoze bitaruzura) kuko akenshi aho babonye igiti niho banakorera maze bagatwara ibyuzuye.
Isekuru ikoreshwa mu mirimo itandukanye mu rugo cyane cyane mu gikoni, ibisigazwa byavuye mu biti biracanwa.
Ushaka kugura ibikoresho by’uyu Muramvuzi wamuhamagara kuri numero 0788 691 662. Ashobora no ku kwigisha.


text:
Rubavu: MIDIMAR yagobotse abanyeshuri 249 bo ku Nyundo basizwe iheruheru n’ibiza
Yanditswe na IYAREMYE YVES
Minisiteri y’imicungire y’ibiza no gucyura impunzi, MIDIMAR, yashyikirije abanyeshuri 249 ibikoresho byiganjemo iby’isuku byo kuba bifashisha, nyuma y’iminsi mike batewe n’imivu y’amazi ikabangiriza ibyo bari basanzwe bakoresha.
Aba banyeshuri bagobotswe na MIDIMAR ni bamwe mu bangirijwe n’imvura idasanzwe yasenyeye imiryango irenga 26, ikanakura mu byabo abasaga 900, ubu bakaba bacumbikiwe n’abataragezweho n’ibi biza.
Minisitiri De Bonheur Jeanne d’Arc, ashyikiriza abanyeshuri ibi bikoresho by’ibanze byatwaye amafaranga asaga miliyoni 4, yabasabye gukomeza kwihangana, abizeza ko bazakomeza kwitabwaho mu buryo bushoboka.
Yagize ati:”Turashima ko nta wahaburiye ubuzima kubera ibi biza ariko ibyo mwari mufite haba mu mashuri, aho murara n’aho mutegurira ibintu byinshi hari ibyangiritse, ibi tubahaye ni ubutabazi bw’ibanze ariko tuzakomeza kureba ko mwakomeza mugafashwa ibintu bikajya ku murongo.
Ibi nta bwo tuzabikora twenyine harimo n’uruhare rw’abafatanyabikorwa batandukanye, mukomeze mwite ku isuku cyane ko ibikoresho byinshi twabazaniye nk’abanyeshuri byiganjemo iby’isuku.”
Yakomeje agira ati:“Turakora uko dushoboye ariko banyeshuri mufite intego yo kwiga mukomeze mugire umurava mugendeye ku ntumbero mufite n’icyo mushaka kugeraho, ibiza biratungurana nta kundi natwe tugiye gukomeza gukora ibikorwa byo gukumira.”
Guverineri w’Intara y’Iburengerazuba Munyantwari Alphonse, yagize ati “Iyi ntara iri mu bice bigusha imvura nyinshi, ibiza byaje byatewe n’imvura nyinshi, gahunda zihari nta zindi ni ugukumira.
Hari ibikorwa byatangiye gukorwa harimo kuba hamaze gukorwa ha 400 z’amaterasi. Gusa si aho bikwiye guhagararira kuko nyuma y’amaterasi hari ibindi bisabwa abaturage natwe dufatanyije.”
Yakomeje agira ati “Iyo isuri igeze hagati y’amazu bifata indi ntera ku buryo ari ugushyiraho amateme aho umugezi unyura, kuko si ubwa mbere umugezi wa Sebeya wangirije abaturage, mu gushaka umuti urambye twakoze ikipe igamije kwiga ku kwita ku byakorwa ku buryo habaho uburyo burambye bwo gukomeza kurinda abaturage guhura n’ibibazo bitandukanye by’ibiza.”
Ishimwe Eric, umwe mu banyeshuri biga mu ishuri ry’ubuhanzi n’ubugeni rya Nyundo, yagize ati:“Turashima Minisiteri yadutabaye ikaba iduhaye ibikoresho by’ibanze, imvura yaraje ibyacu byose irabijyana, twari duhangayitse cyane ariko ibyo duhawe bigiye kutumaza kabiri gusa tunasaba ko hagira igikorwa ntibizasubire. ”
Mu bikoresho aba banyeshuri bahawe harimo ibiringiti, ibikoresho by’isuku, amakayi, n’ibindi byose hamwe bifite agaciro k’amafaranga y’u Rwanda 4,350,000.


text:
Ese ujya ubona ko umubiri wawe rimwe na rimwe ukora ibintu nawe udasobanukiwe nko kwitsamura, kwayura, gutsepfura, n’ibindi. Ukumva ntibyari ngombwa kuko bishobora gutuma useba mu bantu, nyamara birinda Imibiri yacu cyane. Twifashishije amashusho ari ku rubuga rwa YouTube ya MenyaByinshi.com, twabateguriye ibintu ukora buri munsi utaruzi ibisobanuro byabyo.
1. KWAYURA : rimwe na rimwe ujya kumva ukumva ushatse kwayura ukabihagarika ikindi gihe ukabyibuka bigeze hagati, waba uri kuvuga mu bandi ufite ijambo cg uri wenyine. Ntukagire ikibazo: kwayura ntago bikwirakwiza udukoko nko gukorora. Umubiri ubwawo niwo ugutera kwayura. Urugero: nk’igihe wakoze cyane unaniwe, ufite stress, igihe uhaze, cg igihe ushaka gusinzira. Igihe wayuye ubwonko bubasha kwakira oxygen nyinshi (ariwo mwuka mwiza duhumeka) ku nshuro ebyeri z’iyo wakoreshaga. Ibyo bigatuma ubwonko bukora neza, kuko uba unaniwe. Ubutaha ujye wibuka gufata umwanya uhagije uruhure umubiri.
2. GUSEPFURA : kwayura bifata akanya gato ariko gutsepfura bimara akanya, kandi bishobora kuza igihe icyari cyo cyose, bamwe bakora ibintu byinshi bitandukanye ngo babihagarike nko gushyira agapapuro ku gahanga, cg mugenzi wawe akagutera ubwoba, bamwe bakunda guhita banywa amazi, kwicara begamye cg gusimbuka ku kaguru kamwe. Ese ujya wibaza impamvu rimwe na rimwe ujya utsepfura?
Igihe umuntu ariye yihuta, agatamira ibiryo byinshi cg akarya ibiryo byinshi cyane mu gihe gito, bituma kamwe mu dutsi dutanga amakuru ku bwonko bita Vagus nerve kadakora neza. Ako gatsi niko gafashe ku gifu kajya ku bwonko no ku nzira ibiryo bicamo bimanuka. Igihe utangiye gutsepfura ntukagire ubwoba, ahubwo ujye wumvira umubiri wawe kuko uba uri kukubwira ngo utangire urye witonze.
3. GUSHIDUKA IGIHE URYAMYE : Ujya wumva igihe uba utangiye gusinzira ukikanga ugize ngo uraguye. Icyo igihe umubiri wawe uba unaniwe cyane bigatuma igihe wirambitse ibice by’umubiri wawe bimera nkaho nabyo biruhutse. Ibi biba bikubayeho babyita myoclonic cramps. Nkuko ushobora kubitekereza ibi nabyo birinda umubiri wawe.
Igihe utangiye gusinzira uburyo wahumekaga birahindagurika byihuse cyane. Ubutumwa buhererekanwa vuba ku bwonko bujya ku bindi bice by’umubiri buhita bugabanuka cyane, rimwe na rimwe ubwonko bwibeshya ku bibaye bukagira ngo ni umwobo cg uraguye, icyo igihe buhita bwohereza ubutumwa bwo kugukangura niyo mpamvu biba bisa nkaho ushidutse. Rimwe na rimwe n’ikintu kizi ubwenge cyane nk’ubwonko bw’umuntu bushobora kwibehsya mu murimo bukora.
4. GUSESA URUMEZA : gusesa urumeza ni ibintu twese tuzi kuko bitubaho kenshi cyane mubuzima bwa buri munsi. Rimwe na rimwe ruza igihe ukonje cg ufite ubwoba, rushobora kuza na none igihe ugize iby’iy’umviro bikomeye muri wowe cg urebye agace ka film ukunda cyane. Umubiri wawe usesa urumeza mu kugenzura ingano y’ubushyuhe umubiri uba ugize. Niyo mpamvu kubera urumeza, umubiri ubasha gushyuha igihe uri ahantu hakonje.
5. KWINANURA : Igihe ubyutse cg umaze kuruhuka ku manywa wumva ushaka kwinanura. winanura igihe umubiri ushaka kwitegura imirimo inyuranye uza ku wu koresha ku munsi. Iki gikorwa gisa naho ari gito, ni igenzi cyane mu gukora neza k’umubiri.
6. KURIRA : byibuza buri wese yarabwiwe rimwe mu buzima ngo: “rira ni ngombwa birafasha”. Nubwo atari ibintu bisanzwe muri rusange kurira ku mugaragaro, ariko kurira birafasha cyane. Kurira bigabanya gupfukiranwa kwaho agahita cg ibyishimo bibikwa mu gace k’ubwonko bita cerebro cortex igihe ugize ububabare budasanzwe. uregero nko kwikata, icyo gihe ubwonko buba buzimiranijwe n’ububabare. Aba scientific benshi bizera ko mu gihe cy’iby’iyumviro by’ububare burusha kwikata, kurira bifasha cyane. Igihe wumva ushatse kurira ujye wirekure kuko biruhura mu mutwe
7. KWITSAMURA : kwitsamura bibaho mu mubiri igihe utuntu twinshi nk’ivumbi cg microbe twirundiye mu nzira z’ubuhumekero mu mazuru. Udutsi dutwara ubutwumwa tubujyana ku bwonko tubuvanye mu nzira z’ubuhumekero mu mazuru tubura uko dusobanura ubwo butumwa, ibyo bigatuma uhita witsamura mu kugabanya cg gukuraho utwo tuntu tuba turi mu nzira z’ubuhumekero mu mazuru. Ese waruziko Igihe witsamuye umwuka usohoye uba ufite umuvudo ungana no kugenda ibirometero 160 ku isaha, ndetse uba urimo bacteri zirenga ibihumbi 100
8. GUKANYARARA K’UMUBIRI : Ujya ubona ukuntu iyo umaze akanya uri gukoresha intoki zawe mu mazi nk’igihe umesa, woza ibyombo cg woga; intoki zawe n’amano bimera, nk’umubiri w’umuntu ukuze! Wakwibaza ngo biterwa ni iki? ibyo biterwa n’ubwirinzi bw’umubiri wawe. Igihe intoki zawe zibaye gutyo imitsi y’amaraso iriyegeranya ingano y’amaraso acamo akagabanuka, bigatuma ingano y’umubiri wawe ku ntoki igabanuka bityo, bikagufasha gukomeza icyo ufashe nubwo waba ukonje cg gufata ibintu binyerera nk’ikirahure cy’amazi.
Iyo hashize akanya uvuye mu mazi utangiye gushyuha, umubiri wawe wo ku ntoki no ku mano urongera ugasubirana ingano yawo, n’imitsi yamaraso ikongera ikacyira ingano y’amaraso isanzwe yakira.
9. KUGIRA IBINYA : Ujya wumva rimwe na rimwe umaze akanya wicaye wajya guhaguruka ukumva wagize ibinya mu kaguru cg mu kaboko. Bamwe muri twe batangira kuvuga ngo va ku giti dore umuntu cg ibindi byinshi twibwira. Ibyo bikubaho kubera ko hari igihe wicara, ukicarira udutsi tujyana ubutumwa ku bwonko tuba mu kaguru cg mu kaboko, niyo mpamvu ushobora kwinosha ukumva nturi ku babara nk’ibisanzwe kubera uko kwinosha ntago byageze ku bwonko ngo ubabare. Niyo mpamvu kandi iyo uhagaze wumva ibintu bisa nk’ubushagarira mu kaguru cg mu kaboko, icyo gihe ubwonko buba buri gushitura uturemangiro two muri ako gace ngo twongere gukora neza.


text:
Ubushakashatsi bugaragaza ko hari ibintu/imyitwarire y’abasore ikunze gukurura cyane abakobwa.Ibi rero ni bimwe mu bintu bikurura cyane abakobwa iyo babibonye ku basore:
1.Abasore bakunda umuziki
Abakobwa bakunda abagabo bazi ibijyanye n’umuziki byaba kuririmba cyangwa se gucuranga. Ubushakashatsi bwagaragajwe n’Ikinyamakuru kitwa Psychology of Music bwerekanye ko umukobwa bimworohera guha nimero ye ya telefoni umuhungu ucuranga gitari kurenza undi usanzwe.
2.Abasore basetsa
Abasore basekeje cyangwa basetsa (funny men) usanga abakobwa baba babarwanira. Nk’uko byagaragajwe na Kaminuza ya Stanford, ngo abakobwa benshi berekanye ko bashimishwa no gukundana n’abahungu basetsa
3.Abasore b’ibigango
Abagabo bafite ibigango, ibituza binini, bafite amaboko n’uburyo bugaragaza ko bubakitse barakundwa cyane. Ubushakashatsi bwakozwe na UCLA (University of California, Los Angeles), bwagaragaje ko iyo umusore adafite ibigango usanga abakobwa batamushidukira cyane nk’uko bihambira ku musore ugaragaza ko ateye kigabo koko.
4.Abasore bagira ubuntu
Ubushakashatsi bwakoze na Kaminuza ya Cornell yo muri Leta Zunze Ubumwe za Amerika bwagaragaje ko abagore hafi ya bose bakunda umugabo ugira ubuntu , mbese wita kandi agakemura ibibazo by’abandi. Umugabo urekura ikiganza cye agatanga usanga aba nka rukuruzi ituma abakobwa bamukunda kuko abagore banga umuntu ugira ubugugu n’iyo bo baba babugira.
5.Abasore b’intyoza
Ubushakashatsi bwakorewe mu Bwongereza bwagaragaje ko abakobwa benshi usanga bikundira abasore bashabutse b’inganirizi aho gukunda ba bahungu bavuga make cyangwa bahora bacecetse.
6.Umusore ukunda abana
Ubushakashatsi bwakozwe mu Bufaransa bwagaragaje ko abagabo cyangwa abasore bakunda abana bato usanga abakobwa babakunda cyane kurenza abatabitaho. Impamvu abakobwa bakunda aba basore ngo ni uko baba bumva uwo muntu naba umugabo azamenya kwita ku bana be akabatetesha akanabaganiriza.


text:
Ndabizi ko ukunda umukunzi wawe cyane, ariko wabuze amagambo wakoresha ukabasha kumusobanura neza ndetse akaba yanagutandukanya n’abandi basore baziranye cyangwa bigeze bahura. Ahari umara umwanya wawe usoma ibitabo ngo ukuremo amagambo ariko byaranze. Uyu munsi UMURYANGO iragufasha.
Mbere na mbere, menya ko nta buryo bwiza bwo kugaragazamo urukundo buhari, ntabwo rwose. Kwita ku muntu uko wabikora kose ubikuye ku mutima bimubera ibirenze kuko biba bikozwe n’umuntu akunda. Umwanditsi w’igitabo cyitwa ‘The 5 Love Languages’ witwa Gary Chapman yasobanuye uburyo abakobwa bakira urukundo binyuze mu magambo babwirwa n’abo bakunda.
Ubu ushobora kuba uhise wibaza uti ”Ese ubwo ayo magambo nakoresha ni ayahe?”.
DORE IBINTU USHOBORA KUBWIRA UMUKUNZI WAWE
1. Sinshobora guhagarika kugutekereza.
2. Uzahora uri uwo nkunda.
3. Kuva ku munsi wa mbere duhura, ubuzima bwanjye ntibwigeze buba uko nari meze. Warampinduye wese, wanteretse ku isi nzima.
4. Nkunda iyo ngusetsa.
5. Nkukunda kurenza ibyiza byose bitatse isi, uri uwa mbere kuri njye.
6. Ni wowe nzozi zanjye.
7. Ni wowe ntereye ho, niyo mpamvu nshibuka buri munsi.
8. Uri ururabo rwiza ruhora mu mutima wanjye.
9. Nzagukurikira aho uzajya hose.
10. Iyo turi kumwe buri kimwe kiba cyiza.
11. Nzagukunda kugeza mpfuye
12. Iyo turi kumwe nta kindi kibazo kibaho cyangeraho.
13. Ese ubwo waba uzi neza ingano nkukunda? Ahari ntayo uzi.
14. Urukundo ni rwiza ariko urwacu ni rwiza cyane.
15. Kubera ko uri mu buzima bwanjye, ubu noneho nzi neza ko urukundo rw’ukuri rubaho
16. Unzanira ibyiza gusa.
17. Twembi tumeze nk’amashaza abiri ataratonorwa
18. Mbega ukuntu uri mwiza!
19. Nkukunda uyu munsi. Nzagukunda ejo. Kandi nzakomeza kugukunda na nyuma y’iyi minsi.
20. Ntabwo nemeraga ko abakobwa nkawe babaho. Ni impamo ndi umunyamahirwe kuko nakwiboneye.
21. Kuri njye, uri miseke igoroye, habe n’ikosa na rimwe rikurangwa ho.
22. Uzi n’ikindi? Aho ubuzima bwatwerekeza hose, uzahora uri uwa mbere kuri njye.
23. Igihe cyiza mu buzima bwanjye, ni cyo marana nawe
24. Iyo abandi bantu bari kuvuga uburyo bateye imbere, bagaragaza uko bahiriwe, njye ikintu kinza mu mutwe ni wowe.
25. Nkunda kukubona useka, umeze neza wishimye. Uruku, nkunda kukubona unsekeraaa!
26. Ni wowe wenyine ushobora kumpa ibi byiyumviro.
27. Ndagukumbuye cyane urukundo.
28. Kuko nakubonye rero, ntabwo uzigera umvaho nzagukunda mpaka.
29. Ni wowe mukobwa mwiza nabonye ku isi yose.
30. Iyo ndi kubara imigisha mfite, ni wowe uza ku mwanya wa mbere ku rutonde rwanjye.
31. Ungira udasanzwe. Utuma mporana akanyamuneza
32. Ni njye musore wa mbere wishimye mu bakiri bazima kubera ko nkwita uwanjye.
33. Iyo turi kumwe, nta kindi kiba gihari.
34. Nta bindi bintu bihura neza cyane, nkanjye na we.
35. Nzagukurikira aho uzajya hose.
36. Nta wundi muntu unyumva nkawe ni impamo.
37. Uzi, mu gitondo nakangutse njya hanze nitegereza ikirere. Ndavuga nti ‘Mana warakose kurema iyi isi kuko wayishyizemo umuntu urema ibyishimo muri njye”.
38. Wowe ushyire mu mutwe ko unyuzuza mu buryo bwawe kandi bwihariye. Wumve ko nta wundi wabikora nkawe.
39. Wowe ujya ubasha kumenya ibyo nshaka ntaranabivuga.
40. Ijwi ryiza ku isi nkunda kumva ni ijwi ryawe.
Refe:bestlifeonline.com


text:
Evariste Nsabimana
Nimuhaguruke Nimuhagarare Mudamange
By Evariste Nsabimana on 2 mars 2021
Muzihanukire muzahinde muhindire inkuba zihanuke Zizaragarika amababa yazo azabarara abaye amababi Muyakusanye mukungute ubumara bwayo buzayonga Ibyo murabizi akamaro kabwo ni ako kumara abantu Nimubukamate mubwirenze maze burengane n’irirenze Uko bugenda burembera mwebwe muzaza Mudamanga; Mulilinde kurya karungu uwo yarunguye ntatinda kurungulirwa Mu kwata inzasaya ngo uyitamire nayo igutamika ikirungulira Cyibamo intimba itimbya […]
Umukiza
By Evariste Nsabimana on 21 décembre 2020
Umukiza uvutse aje kuruvura Umuvumo rwavumwe rukivuka Arawukura ukuke ukuke amenyo Maze mu bihanga ahangemo ihwa Ngo lihandure amahano yose ahamera Ahite ahumana arware ubuhumyi Ubudahunyeza ukundi i Rwanda ; Tuzarutaha umwaka utaha dutaraka Dutambuka turi abantu bo kwa Muntu Impande zose tuvuza impundu izi z’Impakanizi Ndetse n’impanda zikoroma impinga zose Nibwo Ubumuntu buzatamba […]
Posted in Ahabanza, Amakuru, Umuco | Tagged Evariste Nsabimana, Rwanda, umukiza
Umwami n’umuntu ni uyu nguyu
By Evariste Nsabimana on 6 septembre 2020
Ilibuliro Mvuge Gisanura utuma basamura Tumuhe ibnze tureke abanze Aruta Ruganzu ubaka intorezo maze akasa Arusha Rwabugiri w’inkotanyi ugira cyane Uyu ni we witwa Imana y’i Rwanda. Mbonye umwami uzi iby’ubwami ubirusha abandi Uwo ni Mibambwe Sekarongoro ni Gisanura Umuzirakuvusha usa n’Imana ni yo yamwimitse Akaba […]
Posted in Ahabanza, Amateka, Umuco | Tagged Gisanura, Mibambwe Sekarongoro
Dusobanukirwe n’ibyerekeye NDUGA na RUKIGA
By Evariste Nsabimana on 10 décembre 2019
Iliburiro Mbatuwe no kwatura impaka z’Impakakuri ku isano nzima ya Nduga na Rukiga bikunze kubangikanwa n’Abashozampaka ku mpamvu z’Impatanirakurusha. Ndagira ngo ngushe ku mpaka z’urudaca, zazindi iyo zidaciye inka zica umugeni. Impaka nzima zuzuye ubuzima bw’abantu bazima ndetse n’uruhare rw’abazimu rukazaba rwose kugira ngo i Buzimu n’i Buzima hazaduke Imposhamahano ari yo Mpanguramahoro yabaye Ingume […]
Nkumbuye iwacu
By Evariste Nsabimana on 4 avril 2019
Ilibuliro Nje kubalibulira inzira Nzima, inzira ihunzemo Ubumuntu bw’isugi bukagira isa y’igisoryo ari nawo musemburo w’Ubugingo bugira umuntu mwene Muntu. Ndavuga ya nzira Nyabagendwa, igenda abayizi nka Nyarugenge, igenda abasirikare n’abazungu, ikagenda abadage na ba madamu. Nje kubabwira Inzira y’Itaha kuko ab’i Iwacu barabatashya, ngo nimutahe murupyisure ; mwubure u Rwanda muruhe ibambe, mwahire imambo zarubambye […]
Posted in Ahabanza, Amakuru | Tagged Buberuka, iwacu, Rwanda
Umwenegihugu ni iki? Umwenegihugu ni nde?
By Evariste Nsabimana on 28 juin 2018
UMWENEGIHUGU Umwenegihugu ni Umunyagihugu ari we Nyirigihugu. IGIHUGU Igihugu ni IMPANO Y’IMANA, yaracyiguhaye ngo kibe icyawe, ugituremo, ugitegeke, uteke, utekanye, ukibemo UMWAMI niyo waba ukiri umwana ; ukiranduremo GATANYA ugiteremo AGAHUZA gahuza ABENEGIHUGU. Cyarazwe Abakurambere b’ibikubitiro, bagenda bagisimburanamo uko iminsi itashye, kugeze kuri wowe wa none. Gituze mu mutima wawe; uko ugituyemo kigutambemo kabone n’ubwo waba […]


text:
Nuko akomeza kubwira abigishwa be ati «Habayeho umuntu w’umukungu wari ufite umunyabintu yashinze ibintu bye, maze bamumuregaho ko abipfusha ubusa. Aramuhamagaza, aramubwira ati ‘Ibyo numva bakuvugaho ni ibiki? Murikira ibyanjye kuko kuva ubu utazongera kumbera mu bintu.’ Nuko uwo munyabintu aribaza ati ‘Nzabigenza nte ko databuja ankuye mu bintu bye? Guhinga? Sinabishobora. Gusabiriza? Binteye isoni. Mbonye uko nzabigenza kugira ngo, nimara kuva mu bintu bye, nzabone abanyakira iwabo.’
Nuko ahamagaza abarimo imyenda ya shebuja bose, umwe umwe, maze ahera ku wa mbere aramubaza ati ‘Databuja umufitiye umwenda ungana iki?’ Undi aramusubiza ati ’Ibibindi ijana by’amavuta y’imizeti.’ Umunyabintu aramubwira ati ‘Akira urupapuro rwawe, wicare, wandikeho vuba ko ari mirongo itanu.’ Hanyuma abaza undi ati ‘Wowe, se urimo mwenda ki?’ Aramusubiza ati ‘Imifuka ijana y’ingano.’ Aramubwira ati ‘Akira urupapuro rwawe, wandikeho ko ari mirongo inani.’
Nuko shebuja atangarira uwo mugaragu w’umuhemu, kuko yamenye kwiteganyiriza. Koko, abana b’iyi si mu mibanire yabo barusha ubwengeabana b’urumuri.»


text:
Bigirimana Fulgence agarutse mu muziki nyuma y’imyaka isaga 10 awuhagaritse
Umuhanzi Bigirimana Fulgence uzwi ku ndirimbo zifite amagambo y’urukundo, uwo bakunze gutazira ‘Nyirimitoma’, avuga ko indirimbo ze zose zifite amateka ajyanye n’ubuzima yabayemo, ubu akaba agarutse mu muziki nyuma y’imyaka isaga 10 awuhagaritse.
Ni umuhanzi watangiye kwiyumvamo inganzo y’amagambo y’urukundo akiri mu mashuri abanza n’ayisumbuye, aho ngo yatanze umusanzu muri twa dupapuro tw’urukundo abana bajyaga bandikirana.
Ati “Nkiri umwana naritondaga, niberagaho nk’umuntu w’umurokore, ariko kuva kera niga cyane cyane mu yisumbuye, niga mu wa mbere n’abana bo mu mwaka wa gatandatu bazaga banshakisha ngo mbabwire utugambo bandikira abakunzi babo”.
Indirimbo ya mbere yasohoye ni ‘Ntirugurwa’ mu mwaka wa 2007, aho ngo muri icyo gihe yari atangiye umuziki ataryohewe, ngo ni nyuma y’uko iyo ndirimbo yamutwaye amafaranga yose yari yarakoreye bimuvunnye.
Ati “Indirimbo Ntirugurwa nasohoye mu mwaka wa 2007 yarampenze, ibaze audio yantwaye amafaranga ibihumbi 150 muri 2007! Ni amafaranga nari narakoreye amvunnye ubwo nabaga i Kigali mu Gatsata ndi umucuruzi”.
Avuga ko ubuzima bwe abukesha umucuruzi Sina Gerald uzwi ku izina Nyirangarama, wanamufashije kwinjira mu buhanzi, dore ko ngo aho avuka mu Karere ka Gakenke ari mu ntambwe nke kugera kuri Nyirangarama.
Ngo yize amashuri yisumbuye ataha kwa Sina Gérard anamufasha muri byose rimwe aza kumuhuza na Mavenge Sudi wari ugezweho icyo gihe, ndetse akomeza kumwigana mu buryo acuranga Gitari aranayimenya, ibyo byose akabikorera mu cyumba cye araramo.
Ngo yaje gutungurana ubwo hari habaye igitaramo kuri Nyirangarama hatumiwe abahanzi banyuranye, azamuka kuri Podium atunguranye araririmba anacuranga, abantu batangarira uburyo aririmba neza.
Uwo mugabo uvuga ko yamaze imyaka myinshi akorera Sina Gérard, ngo byaje kuba ngombwa ko ajya gukorera i Kigali ariko ngo Sina akomeza kumubera nk’umubyeyi, aho mu mwaka wa 2007 akimara gusohora indirimbo Ntirugurwa itarigeze imenyekana cyane, ngo yahize asohora indi yitwa ‘Unsange’ yakoreye muri Production ya Jacques.
Avuga ko ari indirimbo yakunzwe cyane iramuzamura aramenyekana, atangira kuryoherwa n’ubuhanzi, ari nabwo yahise akurikizaho indi yitwa ‘Nyamusaninyange’.
Yahishe Nyirabuja ko yamuririmbye mu ndirimbo Unsange
Unsange na Nyamusaninyange, ni indirimbo avuga ko ari iz’amateka, aho igitekerezo cyo kuzihimba ngo cyagiye gituruka ku bantu yabanye na bo.
Yavuze ko Unsange yayihimbye biturutse ku mubano mwiza yabonanaga Sebuja na Nyirabuja (Sina Gerald n’umugore we), aho ngo mu rugo yabonaga ari intangarugero mu mibanire myiza kandi bagafata neza n’abakozi babo ndetse n’abantu bose batitaye ku bukene bwa bamwe.
Mu nyikirizo y’indirimbo Unsange, harumvikanamo izina Uwicyeza, aho aririmba ati “Nsanga unyegere umare ibicuro ngwino Uwicyeza nkesha ikizima, uwo umutima wanjye wakumburaga nkamutegereza ariko simubone”.
Uwicyeza mu buzima busanzwe, ni izina ry’uwahoze ari Nyirabuja, umugore wa Sina Gérard, avuga ko guhimba iyo ndirimbo yifashishije iryo zina, byaturutse ku bunyangamugayo no kwita ku bantu bose yabonanaga uwo mubyeyi.
Ati “Igitekerezo cyo kuririmba nifashishije iryo zina Uwicyeza, nabonaga ukuntu databuja na mabuja bakundanye n’uburyo batwitaho nkatwe abakozi babo, badufata neza, noneho mu buhanzi bwanjye ntekereza ku magambo y’urukundo ndashyira mu ndirimbo, Nsanga izina Uwicyeza ni ryiza nti ahubwo reka ndirimbe ndikoresheje. Ntabwo abantu bigeze bamenya ko nakoresheje izina rya mabuja, byari bishingiye ku rukundo n’imyitwarire yabo kuko nabonaga bakundanye cyane, na Mabuja ndakeka ko atigeze amenya ko namuririmbye mu ndirimbo”.
Arongera ati “Ni indirimbo y’urukundo, bampaye igitekerezo, njye ndirimba nishyize mu mwanya wa Sina uri kuririmbira umugore we”.
Yavuze ko mu mwaka wa 2009-2010 asohora indirimbo Nyamusaninyange, ngo yaririmbaga umugore we, mu rwego rwo kumushimisha n’ubwo nyuma bitagenze neza bagatandukana amutanye uruhinja bari bamaze kubyarana.
Avuga uburyo yatandukanye n’umugore we ati “Indirimbo Unsange, yatumye mba umusitari kandi burya iyo umuntu ari kubaka izina ahura n’ibigusha byinshi, muri 2008 ni bwo naje guhura n’umukobwa, burya abahanzi tujya twibeshya ukagira ngo umukobwa yagukunze, ariko si byo baba bafite ibindi bakurikiye. Byarangiye tubanye dukora ubukwe, ariko nta mwaka twamaranye twahise tujya mu miguruko turatandukana ansigira umwana w’umukobwa twari tumaze kubyarana”.
Avuga ko guhimba indirimbo Nyamusaninyange, kwari ugushaka guha care umugore we, dore ko amagambo hafi ya yose yakoresheje muri iyo ndirimbo ngo akubiyemo imitoma yateraga umugore we.
Ati “Muri 2009-2010, ni bwo naririmbye umugore wanjye, ariko nirinze gukoresha izina rye nkoresha Nyamusaninyange, burya ni we nateraga imitoma nti: Uw’amaso adahaga kureba, Nyamusaninyange ngwino unyigarurire, wowe nyurwa no kukubona unyura imbere, twicaye mu rwacu mu gicumbi cy’urukundo”.
Arongera ati “Burya iyo abantu bari kumwe bakundana, kugira ngo umwe arekure undi biragorana, kubera ko namukundaga, namuririmbye nk’umuntu uri ku mutaka uri kumutera imitoma, na biriya naririmbye mvuga nti Ngusohokane twicare ku ibuye rya Bagenge, nguhanagure igisomyo n’ibiki… Byose buriya igipangu kiri imbere y’ibuye rya Bagenge ni cyo njye n’umugore twari dutuyemo”.
Nyuma y’uko atandukanye n’umugore amusigira uruhinja, ubuzima byabaye bubi ahagarika umuziki
Fulgence ngo ubuzima ntibwigeze bumugendekera neza, ubwo umugore yari amusiganye umwana w’uruhinja, ngo yarakennye atangirira ku busa, umuziki arawuhagarika ashaka uburyo yakwita ku mwana we w’umukobwa ubu wujuje imyaka 13.
Ati “Ubuzima bwabaye bubi nsubira kuri zero, ibaze kuba waratunze za miliyoni kugeza ubwo usigara nta n’ijana ufite ku mufuka, burya iyo umuntu yasenye byose biragenda, ni bwo naretse umuziki ntangira gukora uturaka tunyuranye nabona udufaranga tukamera nk’utuguye mu muriro, abakunzi b’umuziki wanjye barambura. Urumva iyo wabaye umusitari ugakena ugira ipfunwe ryo kugaragara, nari ngeze aho kwihisha”.
Uwo muhanzi, avuga ko agarukanye imbaraga mu muziki aho ngo aje gukosora ibidakorwa neza mu muziki nyarwanda.
Ati “Njye nzanye cya Kinyarwanda cyanjye, ndashaka gukosora umuziki uriho n’uburyo uririmbwa ngarura Ikinyarwanda cyacu cyateshejwe agaciro, hari indirimbo udashobora kumvana n’umwana wawe muri salo kubera ibishegu, erega ushobora kuririmba n’ibyo bishegu ariko ugashyiramo ubwenge. Ngiye kujya nsohora indirimbo ku buryo abantu bazajya bishimira kuzumvana n’abana babo”.
Nyuma y’uko aherutse gusohora indirimbo ‛Ruraryoha’ yakoreye na video, aho agaragaza ibibera mu cyaro, ngo yayihimbye mu rwego rwo kwibutsa abanyamujyi icyaro bahozemo, ngo yiteguye gusohora iyitwa “Ni wowe”, na yo yitezweho ko izashimisha Abanyarwanda.
Arasaba Abanyarwanda kongera kumushyigikira, aho abizeza ko atazigera abatenguha, abasaba kumwereka urukundo akiriho birinda kuzamwereka urukundo atakiriho.
Ati “Nzongera gukurwa mu muziki n’ifirimbi ya nyuma ya misiyo y’Imana iba yaradushyize hano ku isi, ziriya ndirimbo zose mwakunze naziririmbye nkiri umwana, ubu ho ndi mukuru mbazaniye indirimbi zibafasha kuruhuka, zitandukanye n’iza kera, ubu maze gukorera Audio indirimbo 20, ngiye kujya nzisohora ari uko zifite video”.


text:
Iki gitabo “Hirya y’imbibi z’amaso” kijyanye n’Iyobokamana, kikaba kivuga k’“UKWIZERA” mu buryo bwimbitse kandi busobanutse. Kirimo ihishurirwa ry’ingirakamaro ku muntu wese wemera ukuri kwa Bibiliya nk’uko Jean Paul yakomeje abidutangariza.
Yongeyeho kandi ko iki gitabo gifasha umuntu wese mu rwego urwo arirwo rwose yaba arimo, kuko igituruka mu ijambo ry’Imana cyose kitajya kiba gito ku bantu. Nta dini iki gitabo gishingiyeho, ariko gishingiye kuri Bibiliya ijana ku ijana.
Muri iki gikorwa cyo kumurika iki gitabo, abahanzi batandukanye bazaba baje kwifatanya nawe mu rwego rwo gususurutsa abazaba bitabiriye iki gikorwa.
Bamwe mu bahanzi bazaba bahari harimo Alexis Dusabe na Simon Kabera. Kwinjira muri iki gikorwa bizaba ari ubuntu mu rwego rwo kurushaho gushishikariza abantu gusoma no kwandika.
Umwanditsi Jean Paul Ndatsikira yagize igitekerezo n’icyifuzo cyo kwandika kuva cyera. Icyo gitabo ngo yatangiye kucyandika mu w’i 2004 ari mu mwaka wa gatandatu w’amashuri yisumbuye, none agisohoye mu w’2013.
Mu magambo ye yagize ati: “Nabayeho mfite umutwaro wo kwandika ibitabo kandi nkiyumvamo ko iyo ari impano indimo, ariko kuko kwandika bigoye cyane, by’umwihariko kwandikira mu Rwanda kuko bitari mu muco wacu, byagiye bimbera ingorabahizi cyane kugera kuri izo nzozi zanjye. Ndifuza kuba umwanditsi ubuzima bwanjye bwose, akaba aribyo biba akazi kanjye nka business yanjye”.
Uyu muhanzi kandi yadutangarije ko batangije ishyirahamwe (association) ry’ubwanditsi ry’urubyiruko cyangwa n’abagitangira uwo mwuga, ariko babifitemo ubushobozi n’impano. Iryo shyirahamwe ngo rizafasha abandi banditsi bagitangira kugera ku nzozi zabo zo kwandika ibitabo.
Ndatsikira mu gusoza ikiganiro twagiranye yakomeje asaba abanyarwanda gukunda umuco wo gusoma no kwandika kuko mubitabo habamo ubwenge.
Umwanditsi NDATSIKIRA Jean Paul yavukiye mu gihugu cy’i Burundi mu mwaka wa 1980. Mu mashuri yisumbuye yize Indimi (Lettre) muri Groupe Scolaire de Karengera Kibuye naho muri Kaminuza yiga ibijyanye n’Ubukerarugendo (Travel and Tourism Management) muri Rwanda Tourism University College (RTUC).
Marie Clemence CYIZA UWIMANIMPAYE


text:
"Ariko Hana yasenganaga uwiteka agahinda, arira cyane (1Samweli 1:10), Subirayo ubwire Hezekiya umutware w’ubwoko bwanjye uti: Uwiteka Imanaya sogokuruza Dawidi iravuze ngo: Numvise gusenga kwawe n’amarira yawe (2Abami 20 :5),Ababiba barira bazasarura bishima (Zaburi 126 :5)"
Mubyukuri amarira agira umumaro mwinshi nk’uko Bibiliya yabigarutseho kenshi, aho usanga ingero z’abantu: Hana, Hezekiya n’Umwami Dawidi barize amarira Imana ikayumva ikabasubiza.
Nkunda amateka y’Itorero, umutima wanjye uhinda umushyitsi mugihe nibutse ko uko Imana yari ejo n’uyu munsi ariko iri n’ejo niko izaba iri kugeza iteka ryose.
Abagore batatu barantangaje kubera ubutwari bwabo bwo kwinginga Imana
Monique (ikinyejana cya 4) yari afite umuhungu, mwiza, Monique yatsimbaraye ku gusenga ndetse arira amarira menshi kugirango umuhungu we akizwe. Yarwanye intambara akomeza kwihangana kuko yaterwaga imbaraga n’aya magambo: "Ntibishoboka ko uyu muhungu arimbuka, abivugana amarira menshi." Umunsi umwe, umusore yaje kumva ijwi rimubwira riti: "Fata usome." Afungura igitabo kubw’amahirwe agwa ku murongo wo muri Bibiliya ujya mu mutima we. Yahise ahinduka ndetse yabaye umwe mu ba Padiri bakomeye b’Itorero: Ndavuga kuri Mutagatifu Augustin.
Geneviève (ikinyejana cya 5), umukobwa ukiri muto w’imyaka 28, imbere ya Attila n’ingabo ze bari bageze mu mujyi we kugira ngo bawutere, ahamagaza abagore hanyuma abibutsa urugero rw’umwamikazi Esiteri, arabatumira ngo bishyire hamwe mu gikorwa cyo kwiyiriza ubusa no gusenga kugira ngo bahoshe intambara, uyu mukobwa yaravuze ati: "Reka abagabo bahunge niba badashoboye kurwana. Twebwe abagore tuzasenga Imana cyane kandi igihe cyose izumva ibyo twingingira ." Kandi uko niko umujyi wa Paris warokotse.
Umwamikazi Clothilde (ikinyejana cya 5 n’icya 6) yifuzaga cyane ko umugabo we ahura na Yesu yasenze agira ati :"Mana yanjye, akira amasengesho yanjye nsenga niyoroheje." Clothlide Yagerageje kumvisha umugabo we ati: "Izo mana usenga ntacyo aricyo zifite ubumaji ariko ntiburenze imbaraga z’Imana."
Mu gihe cy’intambara, igihe umwanzi yari yugarije igihugu, uyu mugabo yarambuye amaboko ayerekeza mu ijuru ati: "Yesu Kristo, uwo Clothilde yemeza ko ari umwana w’Imana nzima , nuramuka umpaye intsinzi, Nzakwemera. " Imana yaratabaye kandi ingabo zabarwanyaga ziratsindwa. Clovis, umwami w’Abafaransa n’abantu be bose bahise babatizwa barakizwa. Ni ubwo uburyo Gaule yabaye "Umukristo"
Ijambo ry’umunsi
Mushiki wanjye, muvandimwe, amarira yawe ashobora guhindura amateka yawe. Intambara urwanisha amavi mucyumba cyawe ntabwo ari impfabusa.Imana yohereje Umwuka wayo, iguhaye abamarayika bayo, ije kugukiza abakurenganya kandi abo ikunda ibakuruza umurunga w’urukundo.
Source : www.topchretien.com
[email protected]


text:
Umufaransa Blaise Pascal wo mu kinyejana cya 17, mu myaka 39 yamaze ku isi yakemuye ibibazo bitandukanye mu mibare (mathematics) ndetse n’ubugenge (physics) yageze kuri byinshi harimo kuba yaravumbuye urushinge (syringe), yavumbuye imashini ikoreshwa mu mibare (calculating machine) ndetse n’isaha yambarwa ku maboko, yanditse inyandiko zitandukanye zamenyekanye mu Bufaransa n’ahandi hose ku isi. Mubyukuri Pascal ntiyari umunyabwenge gusa, ahubwo ibyo yakoraga byose byashingiraga ku myemerere ye ya gikristo.
Pascal yavukiye mu Bufaransa rwagati Kuwa 19 Kamena mu 1623. Afite imyaka itatu, Blaise yapfushije Mama we Antoinette Begon. Pascal Yasigaranye na bashiki be babiri: Gilberte na Jacqueline ndetse na se Etienne Pascal wakundaga ubumenyi n’imibare (science and mathemathics). Pascal yari ikirangirire ku buryo ku myaka icumi yakoraga ubushakashatsi mu mibare na siyansi.
Mu 1631 umuryango we wimukiye i Paris. Mu mibereho ye, Pascal ntabwo yigeze ashaka ariko yabayeho ashyigikiwe n’umuryango we kugeza igihe yapfiriye aguye i Paris Kuwa 19 Knama mu 1662.
Pascal yabayeho mubihe bigoye kandi agorwa n’ibibazo bikomeye by’amadini na filozofiya. Ikibazo kimwe cyavuye mu bitekerezo bya filozofiya bivuka bishingiye kuri siyanse. Mu binyejana byashize itorero rya gikristo ryanyuzemo, baravugaga ngo "Emera gusa" Mubyukuri byateraga ikibazo kivuga ngo "kubera iki? " Pascal yabaye umwe mu bantu ba mbere bagerageje guhamya Imana imbere y’abatayemera.
Kuwa 23 Ugushingo 1654 guhera hafi ya saa kumi n’ebyiri z’umugoroba kugeza saa kumi n’ebyiri n’igice, niho Pascal yamurikiwe cyane n’umucyo w’Imana. Mu buzima uwo munsi wamubereye uw’amateka kuko yabaonye umuriro wayo urushaho kumukundisha guhamya Imana.
Blaise Pascal akiri muto arimo kwiga jewometiri (Geometry)
Pascal yahise yandika amagambo agira ati:"Imana y’aburahamu, Imana ya Isaka, Imana ya Yakobo ntabwo ari Imana y’abafilozofe cyangwa abahanga. Imana itanga amahoro n’ibyishimo, Imana yabo izaba Imana yanjye".
Muri iryo joro ry’umuriro bigaragara ko byari ibihe by’umwuka byuzuye aho kwizera gushingiye ku bitekerezo n’imihango byahuye n’ukuri kwImana. Kwizera Imana kwa Pascal kwakajije umurego mu 1654 kandi kuva icyo gihe ntiyakomeje kwitabira cyane siyanse n’imibare ahubwo yashishikazwaga cyane no kwizera ndetse na filozofiya.
Pascal yibanze ku gushyigikira ubukristo no gucukumbura isano bifitanye n’imitekerereze. Yatangiye kwandika igitabo cyari gutanga ibitekerezo bifatika ku kwizera kwa gikristo kandi yandika inyandiko nyinshi, ariko mbere y’uko abishyira kuri gahunda cyangwa abinoza yahise appfa. Izo nyandiko yasize atarangije zashyizwe ku mugaragaro kandi zishyirwa mu ri bimwe mu bitekeerezo bya gikristo.
Dore bimwe mu bitekerezo bya Blaise Pascal
"Kubera ko hariho urujijo ku bijyanye no kuba Imana ibaho cyangwa itabaho, nibyiza kuyizera, nidusanga iriho tuzunguka byose ariko nidusanga idahari nabwo ntacyo tuzahomba". Ibi yabivuze ubwo abantu bahakanaga Imana bashakaga kuzimya ubukristo.
"Ukuri ntigusobanutse muri ibi bihe, kandi ikinyoma cyahawe intebe, mugihe tudakunda ukuri ibi ntidushobora kubimenya".
"Impamvu yonyine itera umuntu kutishima ni uko atazi kuguma mu cyumba cye acecetse".
Urupfu rwa Blaise Pascal
Mu mwaka wa 1622. Blaise Pascal yafashwe n’indwara ariko yaravuze ati:"Kurwara ni ikintu gisanzwe ku bakristo" Byaje kugera aho arakomererwa biba ngombwa ko ajya ku Bitaro Dogiteri amubwira ko arwaye kanseri y’igifu n’igituntu, kandi ko idashobora gukira kuko yari imumereye nabi. Kuwa 19 Kanama 1622 nibwo yapfuye. Ijambo rya nyuma Blaise Pascal yavuze yaragize ati:"Mana ntundeke".
Ibintu by’ingenzi dukwiriye kwigira kuri Blaise Pascal
Pascal yabonye ko nta kuvuguruzanya kuri hagati yo kwemera Imana kwe na siyansi. Abantu benshi usanga bavuga ko ibi byombi bivuguruzanya, ariko se niba Pascal yarabashije kubibamo neza byombi kuki twebwe tutamwigiraho?
Pascal yarwaniraga ishyaka ubukristo akabuvugira ku kigero cyo hejuru kandi yarwanyaga abitwaza siyansi n’ubundi buhanga bwabo bigatuma bahakana Imana. Natwe mu gihe cya none dukwiye kurwana ishyaka ryo guhamya Imana.
N’ubwo Blaise Pascal yari umuhanga cyane, yemereye Umwuka Wera ayobora ubuzima bwe muri rya joro yahuraga n’imbaraga z’Imana zidasanzwe. Pascal yasobanukiwe neza ko Imana ituvugisha mu buryo butandukanye kandi burenze impaka zose.
Muri macye ibikorwa Pascal yakoze mu gihe gito yabayeho biratangaje cyane. Pascal yagaragaje ukuri ati:"Umubare w’imyaka umaze ntabwo ari wo ufite akamaro, igifite akamaro ni ubuzima ubayemo muri iyo myaka". Reka dukoreshe neza igihe twahawe kandi reka twese dusenge Imana iduhe Umwuka Wera kugira ngo atuyobore.
Source:www.canonjjohn.com
[email protected]


text:
Ibishyimbo nibyo bitanga imiteja, bikaba bikomoka ku mugabane w’Amerika mu gace ka Mexico, kugeza ubu byamaze gukwirakwira mu bihugu byose ku isi. Imiteja rero ifite umumaro ukomeye cyane kuko igizwe n’intungamubiri zikurikira: iron, potasiyumu, vitamine A na C, B1, B6, zifasha umubiri kugira ubudahangarwa.
Imiteja igabanyijemo amatsinda abiri ariyo: imiteja ikomoka kubishyimbo byurira hejuru ku biti akaba ariho yerera, hakaba n’imiteja ikomoka ku bishyimbo byerera hasi. Iyi miteja yose ihuje intungamubiri. Imiteja ushobora kuyirya ikaranze, itogosheje.
Iyo uriye imiteja, umubiri wawe wunguka iintungamubiri zitandukanye: iron, potasiyumu, vitamine A na C, B1, B6. Izi vitamine zongera ubudahangarwa bw’umubiri ndetse zigakumira indwara zikurikira:
Imiteja ifite akamaro mu kongera ubudahangarwa (immune system) bw’umubiri
Iyo umuntu akunda kurya imiteja imurinda ibyago byo kwandura cancer z’ubwoko bwose, bityo umubiri ugahora ukomeye nta kurwaragurika kwa hato na hato.
Kurya imiteja birinda umubiri kurwara diyabete
Imiteja igira umumaro w’ingenzi kuko igabanya cholesterol mbi mu maraso ishobora gutera indwara ya diyabete.
Ubushakashatsi bwagaragaje ko kurya imiteja bifasha umubiri gukoresha neza isukari, gukorsha neza ibinure ndetse no kugenzura ubushake bwo kurya (appétit.)
Imiteja ifasha mu gukura imyanda yagiye mu rura runinini (gros intestin)
Intungamubiri ziboneka mu miteja zica udukoko tuba twajyanye imyanda mu rura runini tuvuye mu byo kurya byanduye. mu gihe cy’igogora rikaza gukorwa neza
Kurya imiteja bifasha umuntu kugabanya ibiro
Imiteja ni ingenzi kuko ifasha mu kurwanya umubyibuho ukabije.
Alpha –amylase ni imwe mu bigize imiteja ikaba ingenzi cyane mu kurwanya umubyibuho ukabije kuko ifasha mu kuvana mu mubiri ibinure byari byarabitswe kandi umubiri udakeneye kubikoresha byose.
Imiteja igabanya ibyago byo kurwara umutima.
Kurya imiteja nibura incuro enye mu cyumweru bigabanya ku kigero cya 22% kwangirika kw’imitsi ishinzwe kujyana no kuvana amaraso ku mutima.
Ni byiza rero gusobanukirwa icyo imiteja imariye imibiri yacu ndetse no kuyirya uko bikwiriye kugirango umubiri wacu uhorane ubudahangarwa bityo duce ukubiri n’indwara zimunga ubuzima bwacu.
Source: www.wellbeing.com.au


text:
Gusigasira ibiro byawe biri mu byagufasha Kugira ubuzima buzira umuze. Igihe ibiro byawe bibaye byinshi cyangwa bike cyane bishobora kugutera ibibazo bitandukanye by’ubuzima.
Hari uburyo butandukanye wakoresha kugira ngo umenye niba umubyibuho ufite ujyanye n’uburebure bwawe. Uburyo bukunzwe gukoreshwa ni igipimo cya BMI (Body Mass Index). Ubu buryo bwo kwifashisha igipimo cya BMI buroroshye kandi nta giciro bugusaba.
Dore uko bikorwa:
1. Ukoresheje imetero, pima uburebure bwawe.
2. Ukoresheje umunzani, ipime ibiro bwawe.
3. Hanyuma ufate uburebure wabonye ubwikubekabiri
Tuvuge niba ufite metero imwe na mirongwirindwi fata 1.70m×1.70m=2.89m2
4. Fata ibiro wabonye ubigabanye na bwa burebure bwikubye kabiri
Tuvuge urugero niba ufite ibiro 73 uzafata 73kg ÷2.89m2=25.26kg/m2
5. Icyo gisubizo uzabona azaba aricyo gipimo cyawe cya BMI.
Ugendeye ku gisubizo wabonye reba uko uhagaze:
- BMI iri munsi ya 18.5: ibiro byawe ni bike.
- BMI iri hagati ya 18.5 na 24.9 : ibiro byawe bijyanye nuko ureshya.
- BMI iri hagati ya 25 na 30 : ibiro byawe ni byinshi.
- BMI iri hejuru ya 30: ufite umubyibuho ukabije.
Fata ingamba
- Niba usanze igipimo cyawe cya BMI cyiri hagati ya 18.5 na 24.9 irinde ko cyahinduka ngo kijye munsi cyangwa hejuru y”umurongo.
- Mu gihe usanze igipimo cyawe cya BMI cyitari hagati ya 18.5 na 24.9 kurikiza inama zitandukanye z’ubuzima kugirango wongere cyangwa ugabanye ibiro bitewe n’icyiciro urimo


text:
Isomo rya 1: Igitabo cy’umuhanuzi Izayi 7, 10-16
Uhoraho yohereza umuhanuzi Izayi10kubwira umwami Akhazi ati «Saba Uhoraho Imana yawe aguhe ikimenyetso, cyaba icyo hasi ikuzimu, cyangwa se icyo hejuru mu kirere.» Akhazi arasubiza ati «Nta cyo nsabye, kandi sinshaka no kwinja Uhoraho.» Nuko Izayi aravuga ati «Tega amatwi rero, muryango wa Dawudi! Mbese ntibibahagije kunaniza abantu, kugira ngo mube mutangiye no kunaniza Imana yanjye ? Noneho rero ni Nyagasani ubwe uzabihera ikimenyetso: Dore ngaha umwari asamye inda, akazabyara umuhungu maze akazamwita Emanuweli. Azatungwa n’amata y’ikivuguto n’ubuki, kugira ngo azabashe kwanga ikibi, ahitemo icyiza. Na mbere y’uko uwo mwana azabasha kwanga ikibi agahitamo icyiza, ibihugu by’abo bami bombi utinya, bizaba bitakivugwa.»
Zaburi ya 23 (24), 1-2, 3-4ab, 5-6
Isi ni iy’Uhoraho hamwe n’ibiyirimo,
yose ni iye hamwe n’ibiyituyeho byose.
Ni we wayitendetse hejuru y’inyanja,
Anayitereka hejuru y’inzuzi ubutayegayega.
Ninde uzazamuka ku musozi w’Uhoraho,
Maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire nabusa ibintu by’amahomvu.
Uwo azabona umugisha w’Uhoraho,
N’ubutungane bukomoka ku Mana umukiza we.
Bene abo nibo bagize ubwoko bw’abamushaka,
bagashakashaka uruhanga rwawe, Mana ya Yakobo.
Isomo rya 2: Ibaruwa Pawulo intumwa yandikiye Abanyaroma 1, 1-7
Bavandimwe, jyewe Pawulo umugaragu wa Yezu Kristu, ndabaramutsa. Koko natorewe kuba intumwa, nteganyirizwa kwamamaza Inkuru Nziza Imana yari yarateguje abahanuzi bayo mu byanditswe bitagatifu. Iyo Nkuru Nziza yerekeye Umwana wayo, Yezu Kristu Umwami wacu, wabayeho ku bw’umubiri ari mwene Dawudi, ariko izuka rye ava mu bapfuye rikagaragaza ko ari Umwana w’Imana, mu bubasha bwose ku bwa Roho Mutagatifu. Ni na We waduhesheje ubutumwa, bwo kuyobora mu ikuzo ry’izina rye amahanga yose ku kwemera, ari yo mubarirwamo namwe, abahamagawe na Yezu Kristu. Mwebwe rero batoni b’Imana muri i Roma, mwebwe abatagatifujwe no gutorwa n’Imana: nimugire ineza n’amahoro bituruka ku Mana Umubyeyi wacu, no kuri Nyagasani Yezu Kristu.


text:
Abana b’imfubyi n’abaturuka mu miryango itishoboye bafashwa n’umushinga USAID Gimbuka, uterwa inkunga na USAID ugashyirwa mu bikorwa na Caritas Rwanda, bishimiye kubona ibikoresho by’ishuri bibafasha kujya ku ishuri cyane ko hari abari bararivuyemo bitewe no kubibura.
Uyu mushinga USAID Gimbuka uri mu cyiciro cyawo cya gatatu (2020-2022), ukorera mu turere twa RUBAVU, RUTSIRO, KARONGI, NYAMASHEKE na RUSIZI, hibandwa cyane ku bana b’imfubyi n’abakomoka mu miryango ikennye bafite ubwandu bw’agakoko gatera Sida cyangwa bagerwaho n’ingaruka z’iyi ndwara ndetse n’abahuye n’ikibazo cy’ihohoterwa rishingiye ku gitsina.
Nk’uko uyu mushinga ubigena mu bikorwa byawo, abanyeshuri baterwa inkunga nawo bahabwa ibikoresho by’ishuri bibafasha mu myigire yabo ndetse abatarabashije kugera mu ishuri cyangwa baricikishirije bagahabwa amahirwe yo kwigishwa imyuga y’ubumenyi ngiro.
Kubera icyorezo cya Covid 19 imiryango myinshi yagiye ihura n’ibibazo bikomeye by’ubukene ndetse abana bamwe bava mu mashuri kubera kubura ubushobozi.
Ntahorijya Seraphine umubyeyi w’abana 5 wo mu karerer ka Karongi, ubwo yakiraga ibikoresho by’umwana we uterwa inkunga n’umushinga Caritas Rwanda/USAID Gimbuka, yagaragaje ibyishimo kuko ngo iyo umwana we atabona amahirwe yo guterwa inkunga, atari kuzasubira mu ishuri.
Yagize ati “Ibibazo by’ubukene byatumye abana benshi muri aka gace babura uko biga, ni amahirwe kuba uwanjye abonye ubu bufasha kuko sinari kuzamubonera ibikoresho, ndashimira Caritas cyane rero kuko umwana wanjye atazacikiriza ishuri”
Mu bikoresho abanyeshuri bahabwa, harimo igikapu, amakaye, amakaramu n’ibikoresho by’isuku ku biga mu mashuri yisumbuye.
Uretse abahabwa ibikoresho by’ishuri, umushinga USAID/Gimbuka ufasha n’abacikirije amashuri bashobora kwiga imyuga itandukanye, kwihugura no kwimenyereza maze bagahabwa impamyabumenyi zibajyana ku isoko ry’umurimo.
Ingabire Dominique umuyobozi w’ishuri rya IPRC Karongi ryakiriye abanyeshuri 115 baterwa inkunga n’umushinga USAID/Gimbuka, avuga ko bishimira imikoranire bafitanye na Caritas Rwanda, kuko batabaha abana ngo babatererane ahubwo habaho kubakurikirana maze haba hari ikibazo kigashakirwa umuti, hagamijwe imibereho myiza n’iterambere ry’aba banyeshuri.
Yagize ati “Caritas Rwanda ibinyujije muri uyu mushinga USAID/Gimbuka, dukorana neza, turababona kenshi kuko bakurikirana abana dufatanyije kurera kandi nicyo ngombwa kuko abana ni abacu twese”
Umuyobozi ushinzwe Program muri Caritas Rwanda Prosper Sebagenzi, ubwo yasuraga abana baterwa inkunga n’uyu mushinga bo muri IPRC Karongi kuri uyu wa 15/4/2021, yabibukije ko amahirwe babonye batagomba kuyapfusha ubusa, abasaba kwiga bashishikaye maze bakazahavana ubumenyi bubahesha umurimo, bityo bakiteza imbere n’imiryango yabo.
Mugisha Alexandre umwe muri aba banyeshuri wiga ibijyanye no gusudira, avuga ko intego ye ari ukuva muri iri shuri afite ubumenyi buzamuhesha akazi akabasha gukura mu bukene umuryango we.
Aba banyeshuri nyuma y’umwaka umwe bazahabwa impamyabumenyi, ariko umushinga USAID/Gimbuka uteganya no kuzabafasha ikindi gihe gito bimenyereza umurimo,maze bakazasohokamo bafite ubushobozi buhagije bwo guhangana n’isoko ry’umurimo.
- 50 views


text:
Kaboneka yihanije abashyingiranwa n’abanyamahanga batazi kuko biteza akajagari
Yanditswe na SEZIBERA ANSELME
Minisitiri w’Ubutegetsi bw’Igihugu Francis Kaboneka arasaba Abanyarwanda gucika ku ngeso yo gushakana n’abanyamahanga batazi iyo bava n’iyo bagana kuko nta gihugu, nta sosiyete cyangwa umuryango wari watera imbere ushingiye kuri bene ako kajagari.
Ibyo yabitangarije abatuye Akarere ka Bugesera mu cyumweru cya Polisi y’igihugu kigamije ubukangurambaga mu kurwanya no gukumira ihohoterwa mu miryango.
Agira ati: “Abantu bashakana n’abo batazi by’umwihariko abanyamahanga utazi iyo ava n’iyo ajya, ukubitana na we uyu munsi umwe akaba abaye umugabo undi na we akaba umugore ibyo na byo tugomba kubyitondera kandi ndakeka muri aka karere ka Bugesera hari aho bigenda bigaragara.
Abantu batari Abanyarwanda baturuka hirya no hino bakaza tukabashyingira cyangwa abantu bakabishyingira n’ibindi nk’ibyo ng’ibyo. Nk’abayobozi, nk’ababyeyi dukwiriye kubikurikirana tukagabanya ako kajagari n’akavuyo, nta sosiyete, nta gihugu, nta muryango uratera imbere ushingiye ku kajagari”.
Minisitiri Kaboneka avuga ko abantu bakwiye kuba babona aho bavuye, aho bageze bakahabona bagafata n’ingamba z’aho bakwiye kuba berekeza, kandi bakahajya bose nk’Abanyarwanda, nk’abaturage batuye Akarere ka Bugesera by’umwihariko nk’abaturage b’igihugu cyose.
Asaba abaturage n’inzego z’ubuyobozi bitabiriye igikorwa cya Polisi cy’ubukangurambaga mu kurwanya ihohoterwa guhagurukana ingamba zo kubihagarika kuko hari n’ibindi byakozwe.
Kaboneka avuga ko iyo umugore n’umugabo batumvikana, barara barwana, iyo ibyo bahashye cyangwa bakoreye batabishyize hamwe bikabaviramo kurwana kugera n’aho bicana kiba ari igihombo kuri uwo muryango no ku gihugu.
Akomeza ashimangira ko iyo bombi bazindutse bajya gukora ariko ntibabashe gushyira hamwe baba babaye umuzigo kuri Leta, ku baturanyi ariko cyane cyane umuzigo ku babakomokaho kuko n’abana bakurira muri uwo muryango bakawurererwamo bibagiraho ingaruka zitandukanye.
Agira ati: “Nubwo hari imibare y’abahohoterwa igaragazwa mbona ari ikibazo kitoroshye tugomba gufatira ingamba dushingiye no ku bindi bibazo twagiye duhura na byo nk’igihugu kandi tukabifatira ingamba, tukabihashya nta mpamvu n’iki kitakagombye kuba gicika”.
Yakomeje agira ati: “Ndasaba abayobozi bose guhaguruka bagashyira imbaraga mu gukumira ihohoterwa kuko nta bwo dushobora gutera imbere nk’igihugu tugifite imiryango ibanye nabi, kuko iterambere ryiza ridukwiriye twese ari irishingiye ku gukorera hamwe, tukagendera hamwe tugafatanya”.
Umuyobozi wungirije wa Polisi y’Igihugu ushinzwe ubutegetsi n’abakozi, DIGP Marizamunda Juvenal, avuga ko kurwanya ihohoterwa rikorerwa mu miryango byahuriranye n’ukwezi kwahariwe umuryango kandi iyo nsanganyamatsiko igamije gufata ingamba zo kurandura burundu ihohoterwa rishingiye ku gitsina.
Umuyobozi w’Umudugudu wa Kabashya ubarizwa mu kagali ka Rurenge mu murenge wa Mwogo, Mukarubuga Jeanne d’Arc, avuga ko ihohoterwa rikunze kwigaragaza mu giturage no mu ngo muri rusange, ari irishingiye ku mitungo hagati y’abashakanye cyangwa n’abana babo kubera ko umugabo yumva ko imitungo ari iye kandi agomba gukoresha uko yishakiye.
Ukwezi kwahariwe umuryango kwatangiye tariki ya 16 Gicurasi kukazasoza ku ya 03 Kamena 2018. Icyumweru cya mbere k’ibikorwa bya Polisi muri uko kwezi cyari gifite insanganyamatsiko yo kurwanya ibiyobyabwenge, icya kabiri gifite iy’umutekano wo mu muhanda, naho icyumweru cya 3 gifite insanganyamatsiko yo kurwanya ihohoterwa rishingiye ku gitsina.


text:
Mbuye: ibikorwa by’umuganda byabariwe agaciro kangana na 2 500 000
Yanditswe na SEZIBERA ANSELME
Umunyamabanga Nshingwabikorwa w’Umurenge wa Mbuye mu karere ka Ruhango Byiringiro Jean Paul, arashima ubwitabire abaturage bakomeje kugaragaza mu bikorwa by’umuganda rusange usoza ukwezi kwa Werurwe 2018 kwibanze ahanini ku isuku.
Yakomeje avuga ko uwo muganda witabiriwe n’abaturage 300 ubarirwa agaciro kangana na miliyoni 2,5.
Nk’uko Byiringiro abisobanura ibikorwa by’umuganda usoza ukwezi kwa Werurwe ku rwego rw’umurenge wibanze mu gukora isuku muri santere y’ubucuruzi ya Vunga iherereye mu kagali ka Mwendo, Umurenge wa Mbuye mu karere ka Ruhango ariko mu tugari twose tuwugize natwo tukaba twarakozwemo umuganda rusange.
Agira ati: “Mu muganda usoza ukwezi kwa Werurwe twibanze ku isuku nk’ikintu k’ibanze gisabwa, dufata umwanya wo kubakangurira kugira isuku ku mubiri no mu ngo zabo, by’umwihariko nkaba naratangije ikintu gishya cy’uko nta muturage ugomba gusohoka iwe ngo afate urugendo afite umwanda”.
Byiringiro atangariza Imvaho Nshya ko abaturage ba Mbuye bamaze kurangwa n’umuco w’ubwitabire haba ku munsi w’umuganda rusange ndetse bakaba banatozwa gukora umuganda w’isuku imbere y’ingo zabo.
Yagize ati: “Igihe cyose duhora dushishikariza umuturage gukora isuku imbere yaho atuye, yaba ahinga agaharura imbere y’isambu ye, ikindi n’uko natwe nk’abakozi b’imirenge twigabanya aho tujya mu tugari kandi tukajya tubikora dusimburana kugira ngo bataturambirwa”.
Byiringiro akomeza avuga ko buri wa kabiri mu nteko rusange z’abaturage Umurenge wa Mbuye washyizeho gahunda zo gukora urugendo rwo kwamagana umwanda, ibyo bikazakorwa muri buri kagali aho abaturage bamaze gutegura ibyapa biriho amagambo awamagana.
Yagize ati: “Muri urwo rugendo rwamagana umwanda buri kagali kazagena aho gahagurukira naho kari busoreze kuri site y’inama. Turasaba abaturage kwitabira, kurangwa n’isuku bakamenya ko isuku ari ishema ry’umuntu. Turimo kwamagana abantu bafite umwanda aho bagaragara hose haba mu tubari, n’ahandi hose bagenda”.


text:
Jyoti Amge ni we mukobwa mugufi cyane mu bakiri bazima ku iyi isi.Mu mwaka wa 2012 yari afite uburebure bwa cm 63, agapima n’ibiro bitarenga 5. Ku myaka hafi 20,abamubonaga bagiraga ngo ni akana k’agakobwa kiga mu kiburamwaka.
Koko rero,kuva yavuka tariki 16 Ukuboza 1993,yabanje kujya atinya gusohoka ngo batamuseka.Ariko ngo aho ashyiriwe mu gitabo cya « Guiness des Records » byamuhesheje amahirwe yo kumenyekana birenze imbibi z’akarere ka Nagpur avukamo ahongaho mu gihugu cy’Ubuhinde.
Nyuma yo kurangiza amashuri ye abanza na Kaminuza, asigaye atumirwa gukina muri za filimi mu bihugu byinshi ndetse na Amerika.Iyo aheruka gukinamo ni iyitwa: « American Horror story:Freak show »(2014-2015).
Mu buzima,byose birashoboka.Abamusekaga akiri muto,ubu baramutangarira cyane.Na we akanyamuneza kabaye kose.Nguko rero.Nawe,uko waba umeze kose,icyari inzitizi gishobora kukubera amahirwe n’inzira yerekeza ku bukire.Kuva icyo gihe,ugatangira kwicara ku meza amwe n’Ibikomangoma.
By Protogène BUTERA


text:
Kuri iki Cyumweru, nibwo hamenyekanye inkuru ibabaje y’urupfu rw’uwari umuhanga mu kuvanga imiziki,Karuranga Virgile wari uzwi nka DJ Miller waguye mu bitaro byiririwe umwami Faisal azize indwara bivugwa ko ari Stroke iterwa no guturika cyangwa kureka gukora kw’imitsi ijyana amaraso mu bwonko.
Ni kenshi ujya wumva umuntu wari muzima yatashye akicara cg akaba yagendaga ukumva arapfuye.
Hari indwara zimwe na zimwe ziba zikomeye cyane, ku buryo iyo igufashe uhita witaba Imana mu gihe cyihuse, gusa kandi nta ndwara nimwe yibasira umubiri itabanje gutanga ibimenyetso twakwita ko biburira.
Stroke ni imwe mu ndwara zikomeye, zibasira kandi zigahitana benshi, niyo mpamvu ugomba kwita cyane ku bimenyetso byayo hakiri kare, ukaba wakwihutira kwa muganga bitarakomera.
Stroke ni iki?
Ibaho iyo amaraso ajya mu bwonko ahagaze kugenda cg agize impamvu iyabuza kugenda nk’ibisanzwe. Iyo ibi bibaye; ibyo ureba, uko ugenda, uko uvuga ndetse n’uko utekereza byose birahinduka ntibibe bikiba mu buryo busanzwe, hari n’igihe uhita uta ubwenge. Ibi biba bitewe n’uko ubwonko butabona umwuka mwiza uhagije wa oxygen ndetse n’ibibutunga, bityo uturemangingo twabwo tugatangira gupfa.
stroke iterwa nuko imjyana yifunze
Iyo udutsi dutwara amaraso mu bwonko twifunze bitera stroke
Kudatembera neza kw’amaraso mu bwonko bitera stroke, biba mu buryo 3 bw’ibanze
Ubwoko bwa stroke
Ischemic strokes
Ubu nibwo buryo rusange bukunze kuboneka muri benshi. Bukaba buterwa n’ukwifunga cg kugabanuka cyane kw’imijyana y’amaraso mu bwonko, bityo amaraso ahagera akagabanuka, ingiramubiri z’ubwonko zigatangira gupfa.
Hemorrhagic strokes
Ubu bwoko bwo buterwa n’uko imijyana y’amaraso ku bwonko no mu bwonko hagati yaturitse.
Transient Ischemic attacks (TIAs)
Ubu bwoko bwitwa kandi mini-strokes, butandukanye n’ubwavuzwe haruguru, kuko bwo buterwa no guhagaraga kw’amaraso ajya mu bwonko igihe gito.TIAs ijya gusa na ischemic stroke kuko byose biterwa n’ukwifunga kw’udutsi tujyana amaraso.
Ubwoko bwa stroke n’uko bigenda ku dutsi dutwara amaraso
Ibiranga stroke ugomba kwitondera
Nuramuka ubonye kimwe muri ibi bimenyetso uzihutire kugana kwa muganga udatindiganije, kuko stroke ni indwara yica vuba;
1.Guhorana ibinya mu maboko, amaguru, cg mu isura cyane cyane ku gice kimwe cy’umubiri cg se kumva udafite imbaraga muri ibyo bice
2.Gucangwa ugatangira kwitiranya ibintu
3.Niba utangiye kuvuga no kumva bigukomereye
4.Igihe utabona neza yaba ku jisho rimwe cg yombi
5.Kutagenda neza, ugatera intambwe ubona zitajyanye
6.Guhorana isereri
7.Uburibwe bw’umutwe bukomeye cyane kandi utazi impamvu
Uburyo ushobora kwirinda stroke
Nubwo ari indwara ikomeye kandi ihitana benshi, hari uburyo ushobora kuyirinda ubwawe.
Gukora imyitozo ngorora mubiri bihoraho
Mubyo ufungura ugomba kwibanda ku bishyimbo, utubuto duto ndetse n’imboga
Kunywa mu rugero inzoga
Niba unywa cg uba hafi y’unywa itabi bihagarike
Mu byo kurya byawe, gabanya ibinure ufata, isukari ndetse n’ibiryo bicisha mu nganda
Aho kurya inyama zitukura ibande cyane ku bituruka mu mazi nk’amafi, isambaza n’ibindi.
Biravugwa ko DJ Miller yahitanwe na Stroke
Source:Umutihealth.com
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
Ntitugatinye GUPFA.C’est le chemin de toute la terre (ni iwabo wa twese).Nobody can escape Death.Impamvu twese turwara,tugasaza kandi tugapfa,nuko duturuka kuli DNA (ADN) ya Adamu yanduye amaze gukora icyaha.
Ariko nk’abakristu,tujye twemera tudashidikanya na busa yuko abantu bose bapfa bumviraga Imana,batiberaga mu gushaka ibyisi gusa,ahubwo bagashaka n’Imana bakiriho nkuko Yesu yadusabye,azabazura ku munsi wa nyuma akabaha ubuzima bw’iteka muli Paradizo.Ni Yesu ubwe wabivuze muli Yohana 6,umurongo wa 40.Muli Matayo 6 umurongo wa 33,Yesu yasize adusabye “gushaka mbere na mbere ubwami bw’Imana”.Aho kutabyemera cyangwa gushidikanya,dukore kugirango tubeho,tubifatanye no gushaka Imana kugirango izatuzure kuli uwo munsi utari kure.Ntabwo iyo dupfuye tuba twitabye Imana nkuko benshi bavuga.Siko bible ivuga.Ahubwo abumvira Imana izabazura kuli uwo munsi.Abakora ibyo Imana itubuza,kimwe n’abibera mu byisi gusa,Bible yerekana ko batazazuka. Iyo bapfuye biba birangiye batazongera kubaho.


text:
Benimana Ramadhan uzwi nk’umukinnyi wa film Serie yitwa BAMENYA atangaza ko yaciye mu buzima busharira kandi yaravukiye mu muryango wifashije, ngo hari ubuzima mpamo akina muri film ariko ntabwo yigeze aba umukozi wo mu rugo nk’uko benshi babitekereza.
Bamenya yabajijwe ibibazo bitandukanye byerekeranye n’ubuzima bwe niba hari aho bihuriye nibyo akina muri filime.
Asubiza ko yavutse mu muryango wifashije ndetse ko iwabo bari bafite imodoka zirenze ebyiri.
Ati: “Igihe nababwiriye ko navukiye muri famille yifashije nari kuba umukozi wo mu rugo gute? Iwacu twari dufite imodoka rivani ebyiri na gikeri!”
Bamenya avuga ko kubera amateka u Rwanda rwanyuzemo, afite imyaka itandatu yibuka ko iwabo hari ibisigisigi by’imodoka (pieces), agahamya ko ari ikimenyetso cy’uko bari bifashije bityo ko atabaye mu buzima bushaririye kubera ko yavukiye mu muryango ukennye.
Ati: “Kuba umuntu yavukira mu muryango ukomeye ntabwo ari ibyo umuntu yakangisha, nta muntu wakwirata inkovu z’imiringa kuko ushobora kuhasubira ugasanga nta n’ipiyesi ihari cyangwa inzira yanyuragamo imodoka, isi ni gatebe gatoki, Film hafi ya zose (80%) nakinnye ndi umukozi wo mu rugo, ariko sinigeze mba umukozi wo mu rugo n’umunsi umwe mu buzima bwanjye.”
Umunyamakuru yamubajije impamvu ari inzobere mu buzima bushariye, niba yaba yaravukiye mu muryango ukize ariko nyuma bakaza gukena bikaba ngombwa ko aba mu buzima bushaririye akunze gukina nk’inararibonye Bamenya yemera ko yananyuzemo.
Bamenya ati ”Ku myaka itandatu nasanze ubutunzi bw’iwacu bwarashize, biba ngombwa ko banantiza mu yindi famille (umuryango), nageze aho ngaruka aho bwa buzima bwatangiriye kuko nari maze kubona ko hari ibyo ushobora kwirukira uzi ko ari bizima, ugasanga byaragusize udashobora kugendana na byo, kuba mu mateka ashaririye nibyo byiza kugira ngo uzumve icyanga cy’ubuzima bw’amateka aryohereye.”
Yatanze urugero agira ati: “Ushobora kunywa Henesy wavumbye ugiye muri party (mu birori) y’umuntu nusanga kuri buri meza yashyizeho Henesy uzayinywa uko ubishaka ariko nuyigurira ukajya kuyinywera mu rugo wenyine ufite uko uzayinywa n’udukombe unywa ugasinzira, ariko ahandi uvayo ari uko icupa urirangije.”
Bamenya akomeza avuga ko yavuye mu mateka aryohera agatangira asharira akayanyuramo nyuma akisanga mu aryohera ahamya ko arimo ubu, ari na bwo yatangiye kumenya ko iwabo bari bifashije.
Ati: “Ubu nibwo ndi kumva icyanga cy’uburyohe bw’amateka aryohera.”
Nubwo Bamenya ahakana ko yabaye umukozi wo mu rugo, ariko yemera ko mu buzima bushaririyre yanyuzemo hari akazi yagiye akora kagiye kamuha ubunararibonye bw’ubuzima akunze kwisanisha na bwo muri film.
Bamenya wamenyekanye muri film zitandukanye umwaka wa 2021 awutangiye ahagaze neza kuko ari mu bakinnyi ba film 5 bakunzwe mu Rwanda mu bagabo.


text:
Ruhango: Akarere kahagurukiye guca burundu ibiyobyabwenge
Yanditswe na Kanamugire Emmanuel
Ubuyobozi bw’Akarere ka Ruhango buratangaza ko bwahagurukiye kurwanya ibiyobwabwenge mu rwego rwo kurinda ubuzima bw’abaturage no kugabanya umubare munini w’ababifungirwa.
Ibiyobyabwenge byiganje muri aka karere ni ibifitanye isano n’inzoga zitujuje ubuziranenge zikorerwa mu giturage cyane cyane bigizwemo uruhare n’urubyiruko.
Abishora mu biyobyabwenge ahanini ngo baba bagamije gukorera amafaranga menshi mu gihe gito.
Umuyobozi w’Akarere ka Ruhango, Habarurema Valens, yagize ati : « Akarere ka Ruhango kameze neza mu bijyanye n’imibereho y’abaturage kuko gafite ibiribwa bihagije ariko hari bamwe babirengaho bagashaka gukorera amafaranga menshi kurushaho banyura mu nzira z’ibiyobyabwenge, harimo urubyiruko n’abakuze bajya mu nzoga z’inyiganano bengera mu ngo zabo ».
Ubuyobozi bw’Akarere ka Ruhango buvuga bwashyizeho ubukangurambaga bukomeye mu kurwanya ibiyobyabwenge aho buri mukuru w’umudugudu n’abo bayoborana, ubuyobozi bw’akagari, ubw’umurenge, buri gitondo bagaragariza akarere uko byagenze ku bijyanye no kurwanya ibiyobyabwenge.
Habarurema ashimangira ko muri uru rugamba rwo kurwanya ibiyobyabwenge batagomba kwihanganira uwo ari we wese ubifatiwemo.
Ati : « Dushimangira gahunda yo kutihanganira uwo twabibonyemo, tukabifata, tukabimena ariko tukanamwibutsa ko itegeko rihana ibiyobyabwenge ryakomejwe kurushaho, ko ari icyaha gikomeye igihugu cyacu gishaka ko Abanyarwanda batinya. Hari ingamba rero twafashe zirimo kumenya urugo ku rundi rushobora kujya mu bijyanye n’ibiyobyabwenge kugira ngo turebe ko twagabanya umubare w’ababifungirwa. »
Mu mpera z’umwaka ushize Minisiteri y’Urubyiruko yatangaje ko ikibazo k’ibiyobyabwenge gihangayikishije cyane cyane ko umubare w’urubyiruko rubikoresha ari munini.
Minisitiri w’Urubyiruko, Mbabazi Rosemary, yavuze ko ibiyobyabwenge ari ikibazo ku isi hose ariko mu Rwanda urubyiruko ni bo benshi babifata kuko baba bari mu myaka y’amatsiko.
Icyo gihe urubyiruko ruri hagati y’imyaka 18 na 35 rwakoreshaga ibiyobyabwenge rwageraga ku bihumbi 16 na ho ururi munsi y’imyaka 18 rwageraga ku bihumbi 3 mu gihe abakuze bageraga ku bihumbi 5.